title: 2011/505/ΕΕ: Απόφαση του Συμβουλίου, της 6ης Δεκεμβρίου 2010 , σχετικά με τη θέση που θα λάβει η Ευρωπαϊκή Ένωση στη μεικτή επιτροπή που συστάθηκε βάσει της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά την αντικατάσταση του παραρτήματος II της εν λόγω συμφωνίας για τον συντονισμό των συστημάτων κοινωνικής ασφάλισης

text:
               17.8.2011

               EL

               Επίσημη Εφημερίδα της Ευρωπαϊκής Ένωσης

               L 209/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 6ης Δεκεμβρίου 2010
   σχετικά με τη θέση που θα λάβει η Ευρωπαϊκή Ένωση στη μεικτή επιτροπή που συστάθηκε βάσει της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων όσον αφορά την αντικατάσταση του παραρτήματος II της εν λόγω συμφωνίας για τον συντονισμό των συστημάτων κοινωνικής ασφάλισης
   (2011/505/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 79 παράγραφος 2 στοιχείο β), σε συνδυασμό με το άρθρο 218 παράγραφος 9,
   Έχοντας υπόψη την απόφαση 2002/309/ΕΚ, Ευρατόμ του Συμβουλίου και της Επιτροπής σχετικά με τη συμφωνία επιστημονικής και τεχνολογικής συνεργασίας, της 4ης Απριλίου 2002, για τη σύναψη επτά συμφωνιών με την Ελβετική Συνομοσπονδία (1), και ιδίως το άρθρο 2,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Την 1η Ιουνίου 2002 τέθηκε σε ισχύ η συμφωνία για την ελεύθερη κυκλοφορία των προσώπων μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου (2) («συμφωνία»).

               (2)

               Το άρθρο 18 της συμφωνίας προβλέπει ότι η μεικτή επιτροπή μπορεί με απόφασή της να εγκρίνει τροποποιήσεις της συμφωνίας, μεταξύ άλλων στο παράρτημα II της συμφωνίας, που πραγματεύεται τον συντονισμό των συστημάτων κοινωνικής ασφάλισης.

               (3)

               Προκειμένου να διασφαλιστεί η συνεκτική και ορθή εφαρμογή των νομικών πράξεων της Ένωσης και να αποφευχθούν διοικητικές και ενδεχομένως νομικές δυσχέρειες, το παράρτημα II της συμφωνίας χρειάζεται να τροποποιηθεί ώστε να ενσωματώσει νέες νομικές πράξεις της Ένωσης στις οποίες δεν αναφέρεται προς το παρόν η συμφωνία.

               (4)

               Για λόγους σαφήνειας και ορθολογισμού, το παράρτημα II της συμφωνίας και το πρωτόκολλο του εν λόγω παραρτήματος θα πρέπει να κωδικοποιηθούν.

               (5)

               Το πρωτόκολλο για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, εφαρμόζεται στην παρούσα απόφαση. Το πρωτόκολλο σχετικά με τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, εφαρμόζεται επίσης στην παρούσα απόφαση.

               (6)

               Σύμφωνα με τα άρθρα 1 και 2 του πρωτοκόλλου για τη θέση του Ηνωμένου Βασιλείου και της Ιρλανδίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, τα εν λόγω κράτη μέλη δεν συμμετέχουν στη θέσπιση της παρούσας απόφασης και δεν δεσμεύονται από αυτήν, ούτε υπόκεινται στην εφαρμογή της. Σύμφωνα με τα άρθρα 1 και 2 του πρωτοκόλλου σχετικά με τη θέση της Δανίας, που προσαρτάται στη συνθήκη για την Ευρωπαϊκή Ένωση και στη συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στη θέσπιση της παρούσας απόφασης και δεν δεσμεύεται από αυτήν, ούτε υπόκειται στην εφαρμογή της.

               (7)

               Οι δεμμεύσεις που περιέχονται στη συμφωνία και που υπάγονται στο πεδίο εφαρμογής του τίτλου V του τρίτου μέρους της συνθήκης για τη λειτουργία της Ευρωπαϊκής Ένωσης δεν δεσμεύουν τη Δανία, την Ιρλανδία και το Ηνωμένο Βασίλειο ως υποχρεώσεις ενωσιακού δικαίου, αλλά εξακολουθούν να ισχύουν ως υποχρεώσεις που απορρέουν από δέσμευση μεταξύ αυτών των κρατών μελών και της Ελβετικής Συνομοσπονδίας,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα λάβει η Ένωση στη μεικτή επιτροπή που συστάθηκε βάσει του άρθρου 14 της συμφωνίας για την ελεύθερη κυκλοφορία των προσώπων μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, βασίζεται στο σχέδιο απόφασης της μεικτής επιτροπής που παρατίθεται στο παράρτημα I της παρούσας απόφασης.
   Άρθρο 2
   Η δήλωση που περιλαμβάνεται στο παράρτημα II της παρούσας απόφασης εγκρίνεται διά της παρούσης και θα γίνει εξ ονόματος της Ένωσης στη μεικτή επιτροπή όταν η μεικτή επιτροπή εκδώσει την απόφασή της που αναφέρεται στο άρθρο 1.

      Βρυξέλλες, 6 Δεκεμβρίου 2010.

            Για το Συμβούλιο

            Η Πρόεδρος

         J. MILQUET

      (1)  ΕΕ L 114 της 30.4.2002, σ. 1.

      (2)  ΕΕ L 114 της 30.4.2002, σ. 6.

      ΠΑΡΑΡΤΗΜΑ I

         ΣΧΣΔΙΟ
         ΑΠΟΦΑΣΗ αριθ. …/2010 ΤΗΣ ΜΕΙΚΤΗΣ ΕΠΙΤΡΟΠΗΣ
         που συστάθηκε βάσει της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων
         της …
         για την αντικατάσταση του παραρτήματος II της εν λόγω συμφωνίας για τον συντονισμό των συστημάτων κοινωνικής ασφάλισης
         Η ΜΕΙΚΤΗ ΕΠΙΤΡΟΠΗ,
         Έχοντας υπόψη τη συμφωνία μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων (στο εξής «η συμφωνία»), και ιδίως το άρθρο 18,
         Εκτιμώντας τα ακόλουθα:

                     (1)

                     Η συμφωνία υπογράφτηκε στις 21 Ιουνίου 1999 και τέθηκε σε ισχύ την 1η Ιουνίου 2002.

                     (2)

                     Το παράρτημα II της συμφωνίας για τον συντονισμό των συστημάτων κοινωνικής ασφάλισης τροποποιήθηκε για τελευταία φορά με την απόφαση αριθ. 1/2006, της 6ης Ιουλίου 2006 (1), και θα πρέπει να επικαιροποιηθεί πλέον ώστε να λαμβάνει υπόψη τις νέες νομικές πράξεις της Ευρωπαϊκής Ένωσης που τέθηκαν σε ισχύ έκτοτε, ιδίως τον κανονισμό (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (2), καθώς και τα μέτρα που εκδόθηκαν για την εφαρμογή του εν λόγω κανονισμού.

                     (3)

                     Ο κανονισμός (ΕΚ) αριθ. 883/2004 αντικατέστησε τον κανονισμό (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητος (3).

                     (4)

                     Για λόγους σαφήνειας και ορθολογισμού, το παράρτημα II της συμφωνίας και το πρωτόκολλο του εν λόγω παραρτήματος θα πρέπει να ενοποιηθούν σε νομικά δεσμευτική έκδοση.

                     (5)

                     Το παράρτημα II της συμφωνίας θα πρέπει να διατηρηθεί σύμφωνα με την εξέλιξη των οικείων νομικών πράξεων της Ευρωπαϊκής Ένωσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         Άρθρο 1
         Το παράρτημα II της συμφωνίας μεταξύ της Ευρωπαϊκής Κοινότητας και των κρατών μελών της, αφενός, και της Ελβετικής Συνομοσπονδίας, αφετέρου, για την ελεύθερη κυκλοφορία των προσώπων (στο εξής «η συμφωνία») αντικαθίσταται από το παράρτημα της παρούσας απόφασης.
         Άρθρο 2
         Η παρούσα απόφαση συντάσσεται στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα και όλα τα κείμενα είναι εξίσου αυθεντικά.
         Άρθρο 3
         Η παρούσα απόφαση αρχίζει να ισχύει την ημέρα έκδοσής της.

            …,

                  Για τη Μεικτή Επιτροπή

                  Ο Πρόεδρος

                  Οι Γραμματείς

         ΠΑΡΑΡΤΗΜΑ
         «
               ΠΑΡΑΡΤΗΜΑ II

                  ΣΥΝΤΟΝΙΣΜΟΣ ΤΩΝ ΣΥΣΤΗΜΑΤΩΝ ΚΟΙΝΩΝΙΚΗΣ ΑΣΦΑΛΙΣΗΣ

               Άρθρο 1
               1.   Τα συμβαλλόμενα μέρη συμφωνούν να εφαρμόζουν μεταξύ τους, όσον αφορά τον συντονισμό των συστημάτων κοινωνικής ασφάλισης, τις νομικές πράξεις της Ευρωπαϊκής Ένωσης στις οποίες γίνεται αναφορά και όπως αυτές τροποποιούνται από το τμήμα Α του παρόντος παραρτήματος ή τους αντίστοιχους προς τις εν λόγω πράξεις κανόνες.
               2.   Ο όρος “κράτος(-η) μέλος(-η)” που εμφαίνεται στις νομικές πράξεις που αναφέρονται στο τμήμα Α του παρόντος παραρτήματος θεωρείται ότι, πέραν των κρατών που καλύπτονται από τις σχετικές νομικές πράξεις της Ευρωπαϊκής Ένωσης, περιλαμβάνει και την Ελβετία.
               Άρθρο 2
               1.   Για την εφαρμογή των διατάξεων του παρόντος παραρτήματος τα συμβαλλόμενα μέρη λαμβάνουν δεόντως υπόψη τις νομικές πράξεις της Ευρωπαϊκής Ένωσης, οι οποίες αναφέρονται στο τμήμα Β του παρόντος παραρτήματος.
               2.   Για την εφαρμογή των διατάξεων του παρόντος παραρτήματος τα συμβαλλόμενα μέρη λαμβάνουν υπόψη τις νομικές πράξεις της Ευρωπαϊκής Ένωσης οι οποίες αναφέρονται στο τμήμα Γ του παρόντος παραρτήματος.
               Άρθρο 3
               1.   Στο πρωτόκολλο του παρόντος παραρτήματος περιλαμβάνονται ειδικές διατάξεις σχετικά με τις μεταβατικές ρυθμίσεις όσον αφορά την ασφάλιση της ανεργίας για υπηκόους ορισμένων κρατών μελών της Ευρωπαϊκής Ένωσης που κατέχουν ελβετική άδεια διαμονής ισχύος μικρότερης του ενός έτους, όσον αφορά τα ελβετικά επιδόματα ανικανότητας προς εργασία και όσον αφορά τις συνταξιοδοτικές παροχές γήρατος, επιζώντων και αναπηρίας στο πλαίσιο του συστήματος επαγγελματικής πρόνοιας.
               2.   Το πρωτόκολλο αποτελεί αναπόσπαστο μέρος του παρόντος παραρτήματος.
               ΤΜΗΜΑ Α:   ΝΟΜΙΚΕΣ ΠΡΑΞΕΙΣ ΓΙΑ ΤΙΣ ΟΠΟΙΕΣ ΥΠΑΡΧΕΙ ΠΑΡΑΠΟΜΠΗ

                           1.

                           Κανονισμός (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον συντονισμό των συστημάτων κοινωνικής ασφάλειας (4 35), όπως τροποποιήθηκε με τον κανονισμό (ΕΚ) αριθ. 988/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τροποποίηση του κανονισμού (ΕΚ) αριθ. 883/2004 για το συντονισμό των συστημάτων κοινωνικής ασφάλειας και τον καθορισμό του περιεχομένου των παραρτημάτων του (5 36).

                              Για τους σκοπούς της παρούσας συμφωνίας, ο κανονισμός (ΕΚ) αριθ. 883/2004 προσαρμόζεται ως εξής:

                                       α)

                                       το παράρτημα I τμήμα I συμπληρώνεται με το παρακάτω κείμενο:
                                       “Ελβετία

                                       Η νομοθεσία των καντονιών όσον αφορά τις προκαταβολές παροχών διατροφής βάσει των άρθρων 131 παράγραφος 2 και 293 παράγραφος 2 του Ομοσπονδιακού Αστικού Νόμου·”

                                       β)

                                       το παράρτημα I τμήμα II συμπληρώνεται με το παρακάτω κείμενο:
                                       “Ελβετία

                                       Τα επιδόματα τοκετού και τα επιδόματα υιοθεσίας κατ’ εφαρμογή της σχετικής καντονικής νομοθεσίας βάσει του άρθρου 3 παράγραφος 2 του Ομοσπονδιακού Νόμου για τα Οικογενειακά Επιδόματα”

                                       γ)

                                       το παράρτημα II συμπληρώνεται με το ακόλουθο κείμενο:
                                       “Γερμανία-Ελβετία

                                                   α)

                                                   Σύμβαση κοινωνικής ασφάλισης, της 25ης Φεβρουαρίου 1964, όπως τροποποιήθηκε με τις συμπληρωματικές συμβάσεις αριθ. 1, της 9ης Σεπτεμβρίου 1975, και αριθ. 2, της 2ας Μαρτίου 1989:

                                                               i)

                                                               σημείο 9β παράγραφος 1 αριθ. 1-4 του τελικού πρωτοκόλλου (εφαρμοστέα νομοθεσία και δικαίωμα για παροχές ασθενείας σε είδος για κατοίκους του γερμανικού θύλακα του Μπύζινγκεν)·

                                                               ii)

                                                               σημείο 9ε παράγραφος 1 στοιχείο β) πρώτη, δεύτερη και τέταρτη πρόταση του τελικού πρωτοκόλλου (πρόσβαση στην προαιρετική ασφάλιση ασθενείας στη Γερμανία λόγω μετεγκατάστασης στη Γερμανία).

                                                   β)

                                                   Σύμβαση για την ασφάλιση ανεργίας, της 20ής Οκτωβρίου 1982, όπως τροποποιήθηκε από το συμπληρωματικό πρωτόκολλο της 22ας Δεκεμβρίου 1992:

                                                               i)

                                                               Άρθρο 8 παράγραφος 5, η Γερμανία (διοικητικό διαμέρισμα του Μπύζινγκεν) συμμετέχει, μέχρι το ύψος του ποσού της συνεισφοράς καντονιού σύμφωνα με την ελβετική νομοθεσία, στο κόστος των πραγματικών θέσεων που δημιουργούνται στο πλαίσιο μέτρων σχετικών με την προώθηση της απασχόλησης για εργαζομένους που υπάγονται στην εν λόγω διάταξη.

                                          Ισπανία-Ελβετία

                                       Σημείο 17 του τελικού πρωτοκόλλου της σύμβασης κοινωνικής ασφάλισης της 13ης Οκτωβρίου 1969, όπως τροποποιήθηκε από τη συμπληρωματική σύμβαση της 11ης Ιουνίου 1982· τα πρόσωπα που είναι ασφαλισμένα στο ισπανικό σύστημα ασφάλισης κατ’ εφαρμογή της παρούσας διάταξης εξαιρούνται από την υποχρέωση υπαγωγής στο ελβετικό σύστημα ασφάλισης ασθενείας.

                                          Ιταλία-Ελβετία

                                       Άρθρο 9 παράγραφος 1 της σύμβασης κοινωνικής ασφάλισης της 14ης Δεκεμβρίου 1962, όπως τροποποιήθηκε από τη συμπληρωματική σύμβαση αριθ. 1 της 18ης Δεκεμβρίου 1963, τη συμπληρωματική συμφωνία της 4ης Ιουλίου 1969, το συμπληρωματικό πρωτόκολλο της 25ης Φεβρουαρίου 1974 και τη συμπληρωματική συμφωνία αριθ. 2 της 2ας Απριλίου 1980.”

                                       δ)

                                       το παράρτημα IV συμπληρώνεται με το ακόλουθο κείμενο:
                                       ”Ελβετία“

                                       ε)

                                       το παράρτημα VIII μέρος 1 συμπληρώνεται με το ακόλουθο κείμενο:
                                       “Ελβετία

                                       Όλες οι αιτήσεις συνταξιοδοτικών παροχών γήρατος, επιζώντων και αναπηρίας στο πλαίσιο του βασικού συστήματος (ομοσπονδιακός νόμος περί ασφάλισης γήρατος και επιζώντων και ομοσπονδιακός νόμος περί ασφάλισης αναπηρίας), καθώς και οι συντάξεις γήρατος του νομοθετικού συστήματος επαγγελματικής πρόνοιας (ομοσπονδιακός νόμος περί επαγγελματικής πρόνοιας γήρατος, επιζώντων και αναπηρίας).”

                                       στ)

                                       το παράρτημα VIII μέρος 2 συμπληρώνεται με το ακόλουθο κείμενο:
                                       ”Ελβετία

                                       Συνταξιοδοτικές παροχές γήρατος, επιζώντων και αναπηρίας βάσει του νομοθετικού συστήματος επαγγελματικής πρόνοιας (ομοσπονδιακός νόμος περί επαγγελματικής πρόνοιας γήρατος, επιζώντων και αναπηρίας)“

                                       ζ)

                                       το παράρτημα IX μέρος II συμπληρώνεται με το ακόλουθο κείμενο:
                                       ”Ελβετία

                                       Συνταξιοδοτικές παροχές επιζώντων και αναπηρίας βάσει του νομοθετικού συστήματος επαγγελματικής πρόνοιας (ομοσπονδιακός νόμος περί επαγγελματικής πρόνοιας γήρατος, επιζώντων και αναπηρίας)“

                                       η)

                                       το παράρτημα X συμπληρώνεται με το ακόλουθο κείμενο:

                                                   ”1.

                                                   Συμπληρωματικές παροχές (ομοσπονδιακός νόμος για τις συμπληρωματικές παροχές της 19ης Μαρτίου 1965) και παρόμοιες παροχές που προβλέπονται από τις νομοθεσίες των καντονιών.

                                                   2.

                                                   Συνταξιοδοτικές παροχές σε εξαιρετικές περιπτώσεις στο πλαίσιο ασφάλισης αναπηρίας (άρθρο 28 εδάφιο 1α του ομοσπονδιακού νόμου ασφάλισης αναπηρίας της 19ης Ιουνίου 1959, όπως τροποποιήθηκε στις 7 Οκτωβρίου 1994).

                                                   3.

                                                   Οι μη ανταποδοτικές παροχές μεικτού τύπου σε περίπτωση ανεργίας, όπως προβλέπονται από τις νομοθεσίες των καντονιών.

                                                   4.

                                                   Μη ανταποδοτικές έκτακτες συντάξεις αναπηρίας για άτομα με αναπηρία (άρθρο 39 του ομοσπονδιακού νόμου ασφάλισης αναπηρίας της 19ης Ιουνίου 1959) τα οποία, πριν εκδηλωθεί η ανικανότητά τους προς εργασία, δεν υπάγονταν στην ελβετική νομοθεσία ως μισθωτοί ή μη μισθωτοί εργαζόμενοι“

                                       θ)

                                       το παράρτημα XI συμπληρώνεται με το ακόλουθο κείμενο:
                                       “Ελβετία

                                                   1.

                                                   Το άρθρο 2 του ομοσπονδιακού νόμου περί ασφάλισης γήρατος και επιζώντων και το άρθρο 1 του ομοσπονδιακού νόμου περί ασφάλισης αναπηρίας, οι οποίοι διέπουν την προαιρετική ασφάλιση σ’ αυτούς τους κλάδους ασφάλισης των Ελβετών υπηκόων που κατοικούν σε κράτη τα οποία δεν υπόκεινται στην παρούσα συμφωνία, εφαρμόζονται στα άτομα που κατοικούν εκτός Ελβετίας και είναι υπήκοοι άλλων κρατών στα οποία ισχύει η παρούσα συμφωνία, καθώς και στους πρόσφυγες και απάτριδες που κατοικούν στην επικράτεια αυτών των κρατών, εφόσον τα άτομα αυτά δηλώνουν την υπαγωγή τους στην προαιρετική ασφάλιση το αργότερο ένα έτος από την ημέρα που έπαυσαν να καλύπτονται από την ελβετική ασφάλιση γήρατος, επιζώντων και αναπηρίας ύστερα από συνεχή περίοδο ασφάλισης τουλάχιστον πέντε ετών.

                                                   2.

                                                   Όταν ένα πρόσωπο παύσει να είναι ασφαλισμένο στην ελβετική ασφάλιση γήρατος, επιζώντων και αναπηρίας ύστερα από τουλάχιστον πενταετή συνεχή περίοδο ασφάλισης, διατηρεί την ασφαλιστική του κάλυψη με τη σύμφωνη γνώμη του εργοδότη, εφόσον εργάζεται σε κράτος στο οποίο δεν ισχύει η παρούσα συμφωνία για λογαριασμό ελβετού εργοδότη και εφόσον υποβάλει σχετική αίτηση εντός έξι μηνών από την ημερομηνία λήξης της ασφάλισής του.

                                                   3.

                                                   Υποχρεωτική ασφάλιση βάσει της ελβετικής ασφάλισης ασθενείας και πιθανές εξαιρέσεις

                                                               α)

                                                               Οι ελβετικές νομικές διατάξεις που διέπουν την υποχρεωτική ασφάλιση ασθενείας εφαρμόζονται στα ακόλουθα πρόσωπα που δεν κατοικούν στην Ελβετία:

                                                                           i)

                                                                           πρόσωπα που υπάγονται στις ελβετικές νομοθετικές διατάξεις βάσει του τίτλου II του κανονισμού·

                                                                           ii)

                                                                           πρόσωπα το κόστος των παροχών των οποίων θα αναλάβει η Ελβετία σύμφωνα με τα άρθρα 24, 25, 26 του κανονισμού·

                                                                           iii)

                                                                           πρόσωπα που λαμβάνουν παροχές ανεργίας της ελβετικής ασφάλισης·

                                                                           iv)

                                                                           μέλη της οικογένειας των προσώπων που αναφέρονται στα σημεία i) και iii) ή μισθωτού ή μη μισθωτού εργαζομένου ο οποίος διαμένει στην Ελβετία και είναι ασφαλισμένος στο ελβετικό σύστημα ασφάλισης ασθενείας, εφόσον τα εν λόγω μέλη οικογενείας δεν διαμένουν σε ένα από τα ακόλουθα κράτη: Δανία, Ισπανία, Ουγγαρία, Πορτογαλία, Σουηδία ή Ηνωμένο Βασίλειο·

                                                                           v)

                                                                           μέλη της οικογένειας των προσώπων που αναφέρονται στο σημείο ii) ή συνταξιούχου ο οποίος διαμένει στην Ελβετία και είναι ασφαλισμένος στο ελβετικό σύστημα ασφάλισης ασθενείας, εφόσον τα εν λόγω μέλη οικογενείας δεν διαμένουν σε ένα από τα ακόλουθα κράτη: Δανία, Πορτογαλία, Σουηδία ή Ηνωμένο Βασίλειο.

                                                                     Ως μέλη οικογενείας λογίζονται τα πρόσωπα που ορίζονται ως μέλη οικογενείας σύμφωνα με τη νομοθεσία του κράτους διαμονής.

                                                               β)

                                                               Τα πρόσωπα που αναφέρονται στο στοιχείο α) μπορούν, με αίτησή τους, να εξαιρούνται από την υποχρεωτική ασφάλιση, εφόσον διαμένουν σε ένα από τα ακόλουθα κράτη και μπορούν να αποδείξουν ότι έχουν ασφαλιστική κάλυψη ασθενείας στο κράτος αυτό: Γερμανία, Αυστρία, Γαλλία, Ιταλία και, όσον αφορά τα πρόσωπα που αναφέρονται στο στοιχείο α) σημεία iv) και v), στη Φινλανδία και, όσον αφορά τα πρόσωπα που αναφέρονται στο στοιχείο α) σημείο ii), στην Πορτογαλία.
                                                               Η αίτηση αυτή

                                                                           αα)

                                                                           πρέπει να υποβάλλεται εντός τριών μηνών από την ημερομηνία γένεσης της υποχρέωσης ασφάλισης στην Ελβετία· εάν, σε δικαιολογημένες περιπτώσεις, η αίτηση υποβάλλεται εκπροθέσμως, η απαλλαγή από την υποχρέωση ασφάλισης ισχύει από την αρχή της υποχρέωσης ασφάλισης·

                                                                           ββ)

                                                                           ισχύει για όλα τα μέλη της οικογένειας που διαμένουν στο ίδιο κράτος.

                                                   4.

                                                   Όταν πρόσωπο το οποίο υπάγεται στην ελβετική νομοθεσία σύμφωνα με τον τίτλο II του κανονισμού υπάγεται, όσον αφορά την ασφάλιση ασθενείας, κατ’ εφαρμογή του σημείου 3 στοιχείο β), στη νομοθεσία άλλου κράτους στο οποίο έχει εφαρμογή η παρούσα συμφωνία, οι δαπάνες για παροχές σε είδος σε περίπτωση μη εργατικού ατυχήματος κατανέμονται εξ ημισείας μεταξύ του ελβετικού φορέα ασφάλισης έναντι εργατικών και μη εργατικών ατυχημάτων και επαγγελματικών ασθενειών και του αρμόδιου ασφαλιστικού φορέα ασθενείας του άλλου κράτους, εφόσον υπάρχει δικαίωμα παροχών σε είδος έναντι και των δύο φορέων. Ο ελβετικός φορέας ασφάλισης έναντι εργατικών και μη εργατικών ατυχημάτων και επαγγελματικών ασθενειών αναλαμβάνει μόνος το σύνολο των δαπανών σε περίπτωση εργατικού ατυχήματος, σε περίπτωση ατυχήματος καθ’ οδόν από ή προς το χώρο εργασίας ή σε περίπτωση επαγγελματικής ασθενείας, ακόμα και εάν υπάρχει δικαίωμα σε παροχές από φορέα ασφάλισης ασθενείας του κράτους διαμονής.

                                                   5.

                                                   Πρόσωπα τα οποία εργάζονται αλλά δεν διαμένουν στην Ελβετία και τα οποία διαθέτουν κάλυψη υποχρεωτικής ασφάλισης στο κράτος διαμονής τους, σύμφωνα με το σημείο 3 στοιχείο β), καθώς και τα μέλη της οικογένειάς τους, μπορούν να επωφελούνται από τις διατάξεις του άρθρου 19 του κανονισμού κατά την παραμονή τους στην Ελβετία.

                                                   6.

                                                   Κατά την εφαρμογή των άρθρων 18, 19, 20 και 27 του κανονισμού στην Ελβετία, ο αρμόδιος ασφαλιστικός φορέας καλύπτει το σύνολο των βεβαιωμένων εξόδων.

                                                   7.

                                                   Οι περίοδοι ασφάλισης ημερήσιας αποζημίωσης που συμπληρώνονται στο ασφαλιστικό σύστημα άλλου κράτους στο οποίο εφαρμόζεται η παρούσα συμφωνία λαμβάνονται υπόψη για την αύξηση ή τη μείωση τυχόν αποθεματικού στην ασφάλιση ημερήσιας αποζημίωσης σε περίπτωση μητρότητας ή ασθένειας, εφόσον το άτομο έχει ασφαλιστεί σε ελβετικό ασφαλιστικό φορέα εντός τριών μηνών από τη λήξη της ασφάλισής του από αλλοδαπό ασφαλιστικό φορέα.

                                                   8.

                                                   Ενεργός μισθωτός ή μη μισθωτός εργαζόμενος στην Ελβετία, ο οποίος κάλυπτε τις βασικές του ανάγκες και αναγκάσθηκε να διακόψει τη δραστηριότητά του, συνεπεία ατυχήματος ή ασθενείας, και δεν υπάγεται πλέον στην ελβετική νομοθεσία περί ασφάλισης αναπηρίας, θεωρείται ότι καλύπτεται από αυτήν την ασφάλιση όσον αφορά το δικαίωμα σε μέτρα αποκατάστασης μέχρι την καταβολή σύνταξης αναπηρίας και καθ’ όλη τη διάρκεια της εφαρμογής αυτών των μέτρων προς όφελός του, εφόσον δεν έχει αναλάβει νέα δραστηριότητα εκτός Ελβετίας.”.

                           2.

                           Κανονισμός (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τον καθορισμό της διαδικασίας εφαρμογής του κανονισμού (ΕΚ) αριθ. 883/2004 για τον συντονισμό των συστημάτων κοινωνικής ασφάλειας (6).

                              Για τους σκοπούς της παρούσας συμφωνίας, ο κανονισμός (ΕΚ) αριθ. 987/2009 προσαρμόζεται ως εξής:

                                       α)

                                       το παράρτημα 1 συμπληρώνεται με το ακόλουθο κείμενο:
                                       “Συμφωνία μεταξύ της Ελβετίας και της Γαλλίας, της 26ης Οκτωβρίου 2004, για τον καθορισμό των ειδικών διαδικασιών επιστροφής των παροχών υγειονομικής περίθαλψης
                                       Συμφωνία μεταξύ της Ελβετίας και της Ιταλίας, της 20ής Δεκεμβρίου 2005, για τον καθορισμό των ειδικών διαδικασιών επιστροφής των παροχών υγειονομικής περίθαλψης”.

                           3.

                           Κανονισμός (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (7), όπως τροποποιήθηκε τελευταία με τον κανονισμό (ΕΚ) αριθ. 592/2008 του Ευρωπαϊκού Κοινοβουλίου και του Συμβουλίου, της 17ης Ιουνίου 2008 (8), ως ισχύει μεταξύ της Ελβετίας και των κρατών μελών πριν από την έναρξη ισχύος της παρούσης απόφασης, και όταν γίνεται αναφορά στους κανονισμούς (ΕΚ) αριθ. 883/2004 ή (ΕΚ) αριθ. 987/2009 ή όταν πρόκειται για περιπτώσεις που αφορούν το παρελθόν.

                           4.

                           Κανονισμός (ΕΟΚ) αριθ. 574/72, του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71 περί εφαρμογής των συστημάτων κοινωνικής ασφαλίσεως στους μισθωτούς και τις οικογένειές τους που διακινούνται εντός της Κοινότητας (9), όπως τροποποιήθηκε τελευταία με τον κανονισμό (ΕΚ) αριθ. 120/2009 της Επιτροπής, της 9ης Φεβρουαρίου 2009 (10), ως ισχύει μεταξύ της Ελβετίας και των κρατών μελών πριν από την έναρξη ισχύος της παρούσης απόφασης, και όταν γίνεται αναφορά στους κανονισμούς (ΕΚ) αριθ. 883/2004 ή (ΕΚ) αριθ. 987/2009 ή όταν πρόκειται για περιπτώσεις που αφορούν το παρελθόν.

                           5.

                           Οδηγία 98/49/ΕΚ του Συμβουλίου, της 29ης Ιουνίου 1998, σχετικά με την προστασία των δικαιωμάτων συμπληρωματικής συνταξιοδότησης των μισθωτών και των μη μισθωτών που μετακινούνται εντός της Κοινότητας (11).

                     ΤΜΗΜΑ Β:   ΝΟΜΙΚΕΣ ΠΡΑΞΕΙΣ ΤΙΣ ΟΠΟΙΕΣ ΛΑΜΒΑΝΟΥΝ ΔΕΟΝΤΩΣ ΥΠΟΨΗ ΤΑ ΣΥΜΒΑΛΛΟΜΕΝΑ ΜΕΡΗ

                           1.

                           Απόφαση αριθ. A1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με τη θέσπιση διαδικασίας διαλόγου και συνδιαλλαγής όσον αφορά την εγκυρότητα εγγράφων, τον προσδιορισμό της εφαρμοστέας νομοθεσίας και την καταβολή παροχών δυνάμει του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου (12).

                           2.

                           Απόφαση αριθ. A2 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, για την ερμηνεία του άρθρου 12 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου σχετικά με την εφαρμοστέα νομοθεσία στους αποσπασμένους μισθωτούς και μη μισθωτούς εργαζομένους, οι οποίοι ασκούν προσωρινά δραστηριότητα εκτός του αρμόδιου κράτους (13).

                           3.

                           Απόφαση αριθ. A3 της Διοικητικής Επιτροπής για τον συντονισμό των συστημάτων κοινωνικής ασφάλισης, της 17ης Δεκεμβρίου 2009, σχετικά με το συνυπολογισμό συνεχών περιόδων απόσπασης που έχουν πραγματοποιηθεί δυνάμει του κανονισμού (ΕΟΚ) αριθ. 1408/71 του Συμβουλίου και και του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου (14).

                           4.

                           Απόφαση αριθ. E1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με τις πρακτικές λεπτομέρειες της μεταβατικής περιόδου για την ανταλλαγή δεδομένων με ηλεκτρονικά μέσα, η οποία προβλέπεται στο άρθρο 4 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (15).

                           5.

                           Απόφαση αριθ. F1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με την ερμηνεία του άρθρου 68 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου όσον αφορά τους κανόνες προτεραιότητας σε περίπτωση σώρευσης δικαιωμάτων για οικογενειακές παροχές (16).

                           6.

                           Απόφαση αριθ. H1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με το πλαίσιο για τη μετάβαση από τους κανονισμούς του Συμβουλίου (ΕΟΚ) αριθ. 1408/71 και (ΕΟΚ) αριθ. 574/72 στους κανονισμούς (ΕΚ) αριθ. 883/2004 και (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου και την εφαρμογή αποφάσεων και συστάσεων της Διοικητικής Επιτροπής για τον συντονισμό των συστημάτων κοινωνικής ασφάλισης (17).

                           7.

                           Απόφαση αριθ. H2 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με τις μεθόδους λειτουργίας και τη σύνθεση της τεχνικής επιτροπής για την επεξεργασία δεδομένων της Διοικητικής Επιτροπής για το συντονισμό των συστημάτων κοινωνικής ασφάλισης (18).

                           8.

                           Απόφαση αριθ. H3 της Διοικητικής Επιτροπής για τον συντονισμό των συστημάτων κοινωνικής ασφάλισης, της 15ης Οκτωβρίου 2009, σχετικά με την ημερομηνία που πρέπει να λαμβάνεται υπόψη για τον καθορισμό των τιμών μετατροπής που αναφέρονται στο άρθρο 90 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (19).

                           9.

                           Απόφαση αριθ. H4 της Διοικητικής Επιτροπής για τον συντονισμό των συστημάτων κοινωνικής ασφάλισης, της 22ας Δεκεμβρίου 2009, όσον αφορά τη σύνθεση και τις μεθόδους εργασίας της Επιτροπής Λογαριασμών της Διοικητικής Επιτροπής για τον συντονισμό των συστημάτων κοινωνικής ασφάλισης (20).

                           10.

                           Απόφαση αριθ. H5 της Διοικητικής Επιτροπής για τον συντονισμό των συστημάτων κοινωνικής ασφάλισης, της 18ης Μαρτίου 2010, σχετικά με τη συνεργασία για την καταπολέμηση της απάτης και του σφάλματος στο πλαίσιο του κανονισμού (ΕΚ) αριθ. 883/2004 του Συμβουλίου και του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου για τον συντονισμό των συστημάτων κοινωνικής ασφάλειας (21).

                           11.

                           Απόφαση αριθ. P1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με την ερμηνεία του άρθρου 50 παράγραφος 4, του άρθρου 58 και του άρθρου 87 παράγραφος 5 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου για την εκκαθάριση παροχών αναπηρίας, γήρατος και επιζώντων (22).

                           12.

                           Απόφαση αριθ. S1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με την ευρωπαϊκή κάρτα ασφάλισης ασθένειας (23).

                           13.

                           Απόφαση αριθ. S2 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με τα τεχνικά χαρακτηριστικά της ευρωπαϊκής κάρτας ασφάλισης ασθένειας (24).

                           14.

                           Απόφαση αριθ. S3 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, για τον καθορισμό των παροχών που καλύπτονται από τα άρθρα 19 παράγραφος 1 και 27 παράγραφος 1 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου και το άρθρο 25 μέρος A παράγραφος 3 του κανονισμού (ΕΚ) αριθ. 987/2009 (25).

                           15.

                           Απόφαση αριθ. S4 της Διοικητικής Επιτροπής για τον συντονισμό των συστημάτων κοινωνικής ασφάλισης, της 2ας Οκτωβρίου 2009, σχετικά με τις διαδικασίες απόδοσης για την εφαρμογή των άρθρων 35 και 41 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου (26).

                           16.

                           Απόφαση αριθ. S5 της Διοικητικής Επιτροπής για τον συντονισμό των συστημάτων κοινωνικής ασφάλισης, της 2ας Οκτωβρίου 2009, σχετικά με την ερμηνεία της έννοιας “παροχές σε είδος”, όπως ορίζεται στο άρθρο 1 στοιχείο κβα) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου στις περιπτώσεις ασθένειας ή μητρότητας σύμφωνα με τα άρθρα 17, 19, 20, 22, 24 παράγραφος 1, 25, 26, 27 παράγραφοι 1, 3, 4 και 5, 28, 34 και 36 παράγραφοι 1 και 2 του κανονισμού (ΕΚ) αριθ. 883/2004 και τον υπολογισμό των προς απόδοση ποσών σύμφωνα με τα άρθρα 62, 63 και 64 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου (27).

                           17.

                           Απόφαση αριθ. S6 της Διοικητικής Επιτροπής για τον συντονισμό των συστημάτων κοινωνικής ασφάλισης, της 22ας Δεκεμβρίου 2009, σχετικά με την εγγραφή στα μητρώα του κράτους μέλους κατοικίας σύμφωνα με το άρθρο 24 του κανονισμού (ΕΚ) αριθ. 987/2009 και την κατάρτιση των καταστάσεων που προβλέπονται στο άρθρο 64 παράγραφος 4 του κανονισμού (ΕΚ) αριθ. 987/2009 (28).

                           18.

                           Απόφαση αριθ. S7 της Διοικητικής Επιτροπής για τον συντονισμό των συστημάτων κοινωνικής ασφάλισης, της 22ας Δεκεμβρίου 2009, όσον αφορά τη μετάβαση από τους κανονισμούς (ΕΟΚ) αριθ. 1408/71 και (ΕΟΚ) αριθ. 574/72 στους κανονισμούς (ΕΚ) αριθ. 883/2004 και (ΕΚ) αριθ. 987/2009 και την εφαρμογή των διαδικασιών απόδοσης εξόδων (29).

                           19.

                           Απόφαση αριθ. U1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με το άρθρο 54 παράγραφος 3 του κανονισμού (ΕΚ) αριθ. 987/2009 του Ευρωπαϊκού Κοινοβουλίου και του Συμβουλίου όσον αφορά τις αυξήσεις στις παροχές ανεργίας για εξαρτώμενα μέλη της οικογένειας (30).

                           20.

                           Απόφαση αριθ. U2 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με το πεδίο εφαρμογής του άρθρου 65 παράγραφος 2 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου για το δικαίωμα σε παροχές ανεργίας πλήρως ανέργων, άλλων από τους μεθοριακούς εργαζόμενους, οι οποίοι κατοικούσαν στην επικράτεια ενός κράτους μέλους άλλου από το αρμόδιο κράτος μέλος στη διάρκεια της τελευταίας περιόδου άσκησης μισθωτής ή μη μισθωτής δραστηριότητας (31).

                           21.

                           Απόφαση αριθ. U3 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με το πεδίο εφαρμογής της έννοιας της “μερικής ανεργίας” που ισχύει για τους ανέργους, οι οποίοι αναφέρονται στο άρθρο 65 παράγραφος 1 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου (32).

                     ΤΜΗΜΑ Γ:   ΝΟΜΙΚΕΣ ΠΡΑΞΕΙΣ ΤΙΣ ΟΠΟΙΕΣ ΛΑΜΒΑΝΟΥΝ ΥΠΟΨΗ ΤΑ ΣΥΜΒΑΛΛΟΜΕΝΑ ΜΕΡΗ

                           1.

                           Σύσταση αριθ. U1 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με τη νομοθεσία που είναι εφαρμοστέα σε ανέργους οι οποίοι ασκούν επαγγελματική δραστηριότητα μερικής απασχόλησης σε κράτος μέλος άλλο από το κράτος στο οποίο κατοικούν (33).

                           2.

                           Σύσταση αριθ. U2 της Διοικητικής Επιτροπής για τον συντονισμό των συστημάτων κοινωνικής ασφάλισης, της 12ης Ιουνίου 2009, σχετικά με την εφαρμογή του άρθρου 64 παράγραφος 1 στοιχείο α) του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου σε ανέργους που συνοδεύουν τους συζύγους ή τους συντρόφους τους οι οποίοι ασκούν επαγγελματική δραστηριότητα σε κράτος μέλος άλλο από το αρμόδιο κράτος (34).

               ΠΡΩΤΟΚΟΛΛΟ
               του παραρτήματος II της συμφωνίας
               I.   Ασφάλιση ανεργίας

               Οι ακόλουθες ρυθμίσεις εφαρμόζονται σε εργαζομένους που είναι υπήκοοι της Τσεχικής Δημοκρατίας, της Δημοκρατίας της Εσθονίας, της Δημοκρατίας της Λεττονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας ως τις 30 Απριλίου 2011, καθώς και σε εργαζομένους που είναι υπήκοοι της Δημοκρατίας της Βουλγαρίας και της Ρουμανίας ως τις 31 Μαΐου 2016.

                           1.

                           Όσον αφορά την ασφάλιση ανεργίας των μισθωτών εργαζομένων που έχουν άδεια διαμονής με περίοδο ισχύος μικρότερη από ένα έτος, ισχύουν οι ακόλουθοι κανόνες:

                                       1.1.

                                       Μόνο οι εργαζόμενοι οι οποίοι κατέβαλαν εισφορές στην Ελβετία κατά την ελάχιστη περίοδο που απαιτείται βάσει του ομοσπονδιακού νόμου σχετικά με την ασφάλιση ανεργίας και την αποζημίωση σε περίπτωση αφερεγγυότητας (loi fédérale sur l’assurance-chômage obligatoire et l’indemnité en cas d’insolvabilité - LACI) (4 35) και οι οποίοι πληρούν και τους λοιπούς όρους επιλεξιμότητας για τη λήψη επιδόματος ανεργίας δικαιούνται τις παροχές ασφάλισης ανεργίας υπό τις προϋποθέσεις που θεσπίζει ο νόμος.

                                       1.2.

                                       Ένα μέρος των εισφορών που έχουν εισπραχθεί υπέρ εργαζομένων η περίοδος εισφοράς των οποίων ήταν πολύ σύντομη για να τους χορηγηθεί επίδομα ανεργίας στην Ελβετία σύμφωνα με το σημείο 1.1 επιστρέφεται στο κράτος καταγωγής τους σύμφωνα με τις διατάξεις του σημείου 1.3 ως συνεισφορά στο κόστος των παροχών που καταβάλλονται σε αυτούς τους εργαζομένους σε περίπτωση πλήρους ανεργίας· αυτοί οι εργαζόμενοι δεν έχουν στη συνέχεια δικαίωμα παροχών σε περίπτωση πλήρους ανεργίας στην Ελβετία. Εντούτοις, δικαιούνται επιδόματα σε περίπτωση δυσμενών καιρικών συνθηκών και αφερεγγυότητας του εργοδότη. Οι παροχές σε περίπτωση πλήρους ανεργίας καταβάλλονται από το κράτος καταγωγής, υπό την προϋπόθεση ότι οι εργαζόμενοι είναι διατεθειμένοι να ανταποκριθούν σε τυχόν προσφορές εργασίας. Οι περίοδοι ασφάλισης που ολοκληρώνονται στην Ελβετία λαμβάνονται υπόψη σαν να είχαν συμπληρωθεί στο κράτος καταγωγής.

                                       1.3.

                                       Το μέρος των εισφορών που εισπράττονται υπέρ των εργαζομένων σύμφωνα με το σημείο 1.2 επιστρέφεται κατ’ έτος σύμφωνα με τις παρακάτω διατάξεις:

                                                   α)

                                                   Το συνολικό ποσό των εισφορών αυτών των εργαζομένων υπολογίζεται, ανά χώρα, βάσει του ετήσιου αριθμού απασχολούμενων εργαζομένων και του μέσου όρου των ετήσιων εισφορών που καταβάλλονται για κάθε εργαζόμενο (εισφορές του εργοδότη και του εργαζομένου).

                                                   β)

                                                   Από το ποσό που υπολογίζεται κατ’ αυτόν τον τρόπο, ένα μέρος που αντιστοιχεί στο ποσοστό που αναλογεί στο επίδομα ανεργίας ως ποσοστό όλων των επιδομάτων που αναφέρονται στο σημείο 1.2 επιστρέφεται στα κράτη καταγωγής των εργαζομένων και ένα μέρος κρατείται από την Ελβετία ως αποθεματικό για μεταγενέστερες παροχές (5 36).

                                                   γ)

                                                   Η Ελβετία διαβιβάζει, κάθε έτος, κατάσταση των εισφορών που αποδόθηκαν. Παρουσιάζει, εφόσον το ζητήσουν τα κράτη καταγωγής, τις βάσεις υπολογισμού και τα επιστρεφόμενα ποσά. Τα κράτη καταγωγής ανακοινώνουν κάθε έτος στην Ελβετία τον αριθμό των δικαιούχων επιδόματος ανεργίας, όπως αναφέρεται στο σημείο 1.2.

                           2.

                           Αν η εν λόγω ρύθμιση αφορά κράτος μέλος το οποίο κατά το πέρας των ρυθμίσεων αντιμετωπίζει δυσχέρειες όσον αφορά την επιστροφή των εισφορών ή αν η Ελβετία συναντήσει δυσκολίες όσον αφορά τις συμφωνίες συνυπολογισμού, οποιοδήποτε συμβαλλόμενο μέρος μπορεί να απευθυνθεί στη μεικτή επιτροπή.

                     II.   Επιδόματα ανικανότητας προς εργασία

               Τα επιδόματα ανικανότητας προς εργασία που χορηγούνται στο πλαίσιο του ελβετικού ομοσπονδιακού νόμου της 19ης Ιουνίου 1959 περί της ασφάλισης αναπηρίας (LAI) και του ομοσπονδιακού νόμου της 20ής Δεκεμβρίου 1946 περί της ασφάλισης γήρατος και επιζώντων (LAVS), όπως τροποποιήθηκαν στις 8 Οκτωβρίου 1999, παρέχονται αποκλειστικά αν ο ενδιαφερόμενος κατοικεί στην Ελβετία.
               III.   Επαγγελματικά προγράμματα παροχών σχετικά με τις συντάξεις γήρατος, επιζώντων και αναπηρίας

               Με την επιφύλαξη του άρθρου 10 παράγραφος 2 του κανονισμού (ΕΟΚ) αριθ. 1408/71, το κεκτημένο δικαίωμα που προβλέπεται από τον ομοσπονδιακό νόμο για την ελεύθερη κυκλοφορία μεταξύ επαγγελματικών προγραμμάτων παροχών σχετικά με τις συντάξεις γήρατος, επιζώντων και αναπηρίας (Loi fédérale sur le libre passage dans la prévoyance professionnelle vieillesse, survivants et invalidité), της 17ης Δεκεμβρίου 1993, καταβάλλεται κατόπιν αιτήσεως ενός μισθωτού ή μη μισθωτού ο οποίος προτίθεται να εγκαταλείψει την Ελβετία οριστικά και ο οποίος δεν θα υπάγεται πλέον στην ελβετική νομοθεσία σύμφωνα με τις διατάξεις του τίτλου II του κανονισμού, με την προϋπόθεση ότι το πρόσωπο αυτό εγκαταλείπει την Ελβετία εντός πέντε ετών από την έναρξη ισχύος της παρούσας συμφωνίας.
            »

         (1)  ΕΕ L 270 της 29.9.2006, σ. 67.

         (2)  ΕΕ L 166 της 30.4.2004, σ. 1.

         (3)  ΕΕ L 149 της 5.7.1971, σ. 2.

         (4)  ΕΕ L 166 της 30.4.2004, σ. 1.

         (5)  ΕΕ L 284 της 30.10.2009, σ. 43.

         (6)  ΕΕ L 284 της 30.10.2009, σ. 1.

         (7)  ΕΕ L 149 της 5.7.1971, σ. 2.

         (8)  ΕΕ L 177 της 4.7.2008, σ. 1.

         (9)  ΕΕ L 74 της 27.3.1972, σ. 1.

         (10)  ΕΕ L 39 της 10.2.2009, σ. 29.

         (11)  ΕΕ L 209 της 25.7.1998, σ. 46.

         (12)  ΕΕ C 106 της 24.4.2010, σ. 1.

         (13)  ΕΕ C 106 της 24.4.2010, σ. 5.

         (14)  ΕΕ C 149 της 8.6.2010, σ. 3.

         (15)  ΕΕ C 106 της 24.4.2010, σ. 9.

         (16)  ΕΕ C 106 της 24.4.2010, σ. 11.

         (17)  ΕΕ C 106 της 24.4.2010, σ. 13.

         (18)  ΕΕ C 106 της 24.4.2010, σ. 17.

         (19)  ΕΕ C 106 της 24.4.2010, σ. 56.

         (20)  ΕΕ C 107 της 27.4.2010, σ. 3.

         (21)  ΕΕ C 149 της 8.6.2010, σ. 5.

         (22)  ΕΕ C 106 της 24.4.2010, σ. 21.

         (23)  ΕΕ C 106 της 24.4.2010, σ. 23.

         (24)  ΕΕ C 106 της 24.4.2010, σ. 26.

         (25)  ΕΕ C 106 της 24.4.2010, σ. 40.

         (26)  ΕΕ C 106 της 24.4.2010, σ. 52.

         (27)  ΕΕ C 106 της 24.4.2010, σ. 54.

         (28)  ΕΕ C 107 της 27.4.2010, σ. 6.

         (29)  ΕΕ C 107 της 27.4.2010, σ. 8.

         (30)  ΕΕ C 106 της 24.4.2010, σ. 42.

         (31)  ΕΕ C 106 της 24.4.2010, σ. 43.

         (32)  ΕΕ C 106 της 24.4.2010, σ. 45.

         (33)  ΕΕ C 106 της 24.4.2010, σ. 49.

         (34)  ΕΕ C 106 της 24.4.2010, σ. 51.

         (35)  Επί του παρόντος δώδεκα μήνες.

         (36)  Οι επιστραφείσες εισφορές για εργαζομένους οι οποίοι ασκούν το δικαίωμα επιδόματος ανεργίας στην Ελβετία αφού κατέβαλαν εισφορές επί δώδεκα τουλάχιστον μήνες — σε περισσότερες της μίας περιόδους διαμονής — σε διάστημα δύο ετών..

      ΠΑΡΑΡΤΗΜΑ II

         ΔΗΛΩΣΗ

         για τη συμμετοχή της Ελβετίας στις επιτροπές

      Η Διοικητική Επιτροπή για την Κοινωνική Ασφάλιση των Εργαζομένων Μεταναστών που αναφέρεται στη δεύτερη περίπτωση της δήλωσης σχετικά με τη συμμετοχή της Ελβετίας στις επιτροπές (ΕΕ L 114 της 30.4.2002, σ. 72) έχει μετονομαστεί σε Διοικητική Επιτροπή για τον συντονισμό των συστημάτων κοινωνικής ασφάλισης από το άρθρο 71 του κανονισμού (ΕΚ) αριθ. 883/2004 του Ευρωπαϊκού Κοινοβουλίου και του Συμβουλίου.


title: 2006/70/ΕΚ,ΕυͿατόμ: Απόφαση της Επιτροπής, της  31ης Ιανουαρίου 2006 , για την τροποποίηση της απόφασης 2001/844/ΕΚ, ΕΚΑΧ, Ευρατόμ

text:
               7.2.2006

               EL

               Επίσημη Εφημερίδα της Ευρωπαϊκής Ένωσης

               L 34/32

      ΑΠΌΦΑΣΗ ΤΗΣ ΕΠΙΤΡΟΠΉΣ

   της 31ης Ιανουαρίου 2006
   για την τροποποίηση της απόφασης 2001/844/ΕΚ, ΕΚΑΧ, Ευρατόμ
   (2006/70/ΕΚ, Ευρατόμ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 218 παράγραφος 2,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 131,
   τη συνθήκη για την Ευρωπαϊκή Ένωση, και ιδίως τα άρθρα 21 παράγραφος 1 και 41 παράγραφος 1,
   Εκτιμώντας τα ακόλουθα:

               (1)

               Οι διατάξεις της Επιτροπής σχετικά με την ασφάλεια περιλαμβάνονται στο παράρτημα της απόφασης 2001/844/ΕΚ, ΕΚΑΧ, Ευρατόμ της 29ης Νοεμβρίου 2001 για την τροποποίηση του εσωτερικού κανονισμού της (1).

               (2)

               Η Επιτροπή αποφάσισε ορισμένες τροποποιήσεις όσον αφορά την κατανομή των ευθυνών και την ονομασία των τμημάτων και υπηρεσιών.

               (3)

               Οι ορισμοί στο παράρτημα της απόφασης 2001/844/ΕΚ, ΕΚΑΧ, Ευρατόμ θα πρέπει να είναι σύμφωνοι με τις σχετικές διατάξεις του κειμένου.

               (4)

               Το κείμενο των κανόνων για την ασφάλεια θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κανόνες για την ασφάλεια που καθορίζονται στο παράρτημα της απόφασης 2001/844/ΕΚ, ΕΚΑΧ, Ευρατόμ τροποποιούνται ως εξής:

               1)

               Στο σημείο 4.2 στοιχείο ε), ο όρος «Πρόεδρος της Επιτροπής» αντικαθίσταται από τον όρο «Διευθυντής της Διεύθυνσης Ασφαλείας της Επιτροπής».

               2)

               Το τμήμα 13 αντικαθίσταται από το ακόλουθο κείμενο:
               «13.   ΤΟ ΣΥΜΒΟΥΛΙΟ ΑΣΦΑΛΕΙΑΣ ΤΗΣ ΕΠΙΤΡΟΠΗΣ
               Ιδρύεται Συμβούλιο Ασφαλείας της Επιτροπής. Απαρτίζεται από τον γενικό διευθυντή Διοίκησης και Προσωπικού, ο οποίος προεδρεύει, ένα μέλος του γραφείου του αρμόδιου για θέματα ασφαλείας επιτρόπου, ένα μέλος του Γραφείου του Προέδρου, τον αναπληρωτή γενικό γραμματέα ο οποίος προεδρεύει της ομάδας διαχείρισης κρίσεων της Επιτροπής, τους γενικούς διευθυντές της Νομικής Υπηρεσίας, Εξωτερικών Σχέσεων, Δικαιοσύνης, Ελευθερίας και Ασφαλείας, του Κοινού Κέντρου Ερευνών, Πληροφορικής και της Υπηρεσίας Εσωτερικού Ελέγχου, καθώς και από τον διευθυντή της Διεύθυνσης Ασφαλείας της Επιτροπής, ή τους εκπροσώπους τους. Μπορούν να προσκαλούνται και άλλοι υπάλληλοι της Επιτροπής. Αρμοδιότητά του είναι η αξιολόγηση των μέτρων ασφαλείας στην Επιτροπή και η υποβολή συστάσεων στον τομέα αυτό προς το αρμόδιο για θέματα ασφαλείας μέλος της Επιτροπής.»

               3)

               Στο προσάρτημα 2, ο όρος «Προέδρου» αντικαθίσταται από τον όρο «Αρμόδιου για θέματα ασφαλείας μέλους της Επιτροπής».

               4)

               Στο σημείο 10 στοιχείο γ) του προσαρτήματος 4, ο όρος «Πρόεδρο» αντικαθίσταται από τον όρο «Διευθυντή της Διεύθυνσης Ασφαλείας της Επιτροπής».

               5)

               Στο σημείο 7 του προσαρτήματος 5, ο όρος «Πρόεδρος» αντικαθίσταται από τον όρο «Αρμόδιο για θέματα ασφαλείας μέλος της Επιτροπής».

               6)

               Σε ολόκληρο το κείμενο των κανόνων για την ασφάλεια και στα προσαρτήματά του:

                           α)

                           Οι φράσεις «Γραφείο Ασφαλείας της Επιτροπής» και «Υπηρεσία Ασφαλείας της Επιτροπής» αντικαθίστανται από τη φράση «Διεύθυνση Ασφαλείας της Επιτροπής».

                           β)

                           Η φράση «Προϊστάμενος του Γραφείου Ασφαλείας της Επιτροπής» αντικαθίσταται από τη φράση «Διευθυντής της Διεύθυνσης Ασφαλείας της Επιτροπής».

               7)

               Μετά την αιτιολογική σκέψη 7 προστίθεται η ακόλουθη νέα αιτιολογική σκέψη: «Οι παρούσες διατάξεις ισχύουν με την επιφύλαξη του άρθρου 286 της συνθήκης και του κανονισμού (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών.»

         Άρθρο 2
   Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 31 Ιανουαρίου 2006.

            Για την Επιτροπή

         Siim KALLAS

            Αντιπρόεδρος

      (1)  ΕΕ L 317 της 3.12.2001, σ. 1· απόφαση όπως τροποποιήθηκε τελευταία από την απόφαση 2005/94/ΕΚ, Ευρατόμ (ΕΕ L 31 της 4.2.2005, σ. 66).


Avis juridique important

|

32000D0756

2000/756/ΕΚ, Ευρατόμ: Απόφαση του Συμβουλίου, της 30ής Νοεμβρίου 2000, για το διορισμό ενός μέλους από τη Γαλλία της Οικονομικής και Κοινωνικής Επιτροπής

Επίσημη Εφημερίδα αριθ. L 304 της 05/12/2000 σ. 0015 - 0015

Απόφαση του Συμβουλίουτης 30ής Νοεμβρίου 2000για το διορισμό ενός μέλους από τη Γαλλία της Οικονομικής και Κοινωνικής Επιτροπής(2000/756/ΕΚ, Ευρατόμ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 258,τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 166,την απόφαση του Συμβουλίου, της 15ης Σεπτεμβρίου 1998, για το διορισμό των μελών της Οικονομικής και Κοινωνικής Επιτροπής, για την περίοδο από 21 Σεπτεμβρίου 1998 έως 20 Σεπτεμβρίου 2002(1),Εκτιμώντας ότι μετά την παραίτηση του κ. Joël DECAILLON, η οποία γνωστοποιήθηκε στο Συμβούλιο στις 10 Μαΐου 2000, έχει κενωθεί μια θέση μέλους στην προαναφερόμενη Επιτροπή,έχοντας υπόψη τις υποψηφιότητες που πρότεινε η γαλλική κυβέρνηση,έχοντας λάβει τη γνώμη της Επιτροπής των Ευρωπαϊκών Κοινοτήτων,ΑΠΟΦΑΣΙΖΕΙ:Άρθρο μόνοΗ κα An LE NOUAIL διορίζεται μέλος της Οικονομικής και Κοινωνικής Επιτροπής, σε αντικατάσταση του κ. Joël DECAILLON και για το υπόλοιπο της θητείας του, δηλαδή έως τις 20 Σεπτεμβρίου 2002.Βρυξέλλες, 30 Νοεμβρίου 2000.Για το ΣυμβούλιοΟ ΠρόεδροςM. Demessine(1) ΕΕ L 257 της 19.9.1998, σ. 37.


Avis juridique important

|

31988D0287

88/287/ΕΟΚ: Απόφαση της Επιτροπής της 11ης Μαΐου 1988 για την περάτωση της διαδικασίας έρευνας όσον αφορά την αναπαραγωγή χωρίς άδεια (πειρατεία) των γραμμένων υποθεμάτων ήχου στην Ινδονησία, λόγω της δέσμευσης που ανέλαβε η Ινδονησία να εξασφαλίζει στα γραμμένα υποθέματα ήχου των υπηκόων των κρατών μελών την ίδια προστασία με αυτή που παρέχεται στα γραμμένα υποθέματα ήχου των υπηκόων της Ινδονησίας

Επίσημη Εφημερίδα αριθ. L 123 της 17/05/1988 σ. 0051 - 0052

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 11ης Μαΐου 1988  για την περάτωση της διαδικασίας έρευνας όσον αφορά την αναπαραγωγή χωρίς άδεια (πειρατεία) των γραμμένων υποθεμάτων ήχου στην Ινδονησία, λόγω της δέσμευσης που ανέλαβε η Ινδονησία να εξασφαλίζει στα γραμμένα υποθέματα ήχου των υπηκόων των κρατών μελών την ίδια προστασία με αυτή που παρέχεται στα γραμμένα υποθέματα ήχου των υπηκόων της Ινδονησίας  (88/287/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2641/84 του Συμβουλίου της 17ης Σεπτεμβρίου 1984 για την ενίσχυση της κοινής εμπορικής πολιτικής ιδίως στον τομέα της άμυνας κατά των αθέμιτων εμπορικών πρακτικών (1),  Μετά από διαβούλευση με τη συμβουλευτική επιτροπή που έχει συσταθεί από τον προαναφερόμενο κανονισμό,  Εκτιμώντας ότι:  Στις 16 Μαρτίου 1987, σε εφαρμογή του άρθρου 3 παράγραφος 1 του κανονισμού (ΕΟΚ) αριθ. 2641/84, υποβλήθηκε στην Επιτροπή καταγγελία εκ μέρους της ένωσης των μελών της International Federation of Phonogram and Videogram Producers (IFPI), εξ ονόματος του συνόλου σχεδόν των κοινοτικών παραγωγών υποθεμάτων ήχου όσον αφορά την παραγωγή χωρίς άδεια γραμμένων υποθεμάτων ήχου στην Ινδονησία.  Αυτή η καταγγελία περιείχε αποδεικτικά στοιχεία όσον αφορά τις αθέμιτες εμπορικές πρακτικές και τη ζημία που έχει προκληθεί, τα οποία στοιχεία, μετά από διαβούλευση με τη συμβουλευτική επιτροπή, θεωρήθηκαν επαρκή για να δικαιολογήσουν την κίνηση της διαδικασίας.  Ως εκ τούτου, η Επιτροπή ανήγγειλε με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων, την κίνηση διαδικασίας κατά των αθέμιτων εμπορικών πρακτικών όσον αφορά την αναπαραγωγή χωρίς άδεια (πειρατεία) γραμμένων υποθεμάτων ήχου στην Ινδονησία (2).  Η Επιτροπή ενημέρωσε επίσημα σχετικά με το θέμα αυτό τους αντιπροσώπους της ενδιαφερόμενης χώρας καθώς και τον καταγγέλλοντα και έδωσε σε όλα τα ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.  Οι αντιπρόσωποι της ενδιαφερόμενης χώρας και ο καταγγέλλων ζήτησαν να γίνουν και έγιναν δεκτοί σε ακρόαση και γνωστοποίησαν γραπτώς τις απόψεις τους. Ο καταγγέλλων επανέλαβε την αίτησή του σχετικά με την υιοθέτηση από τα κοινοτικά όργανα μέτρων αντιποίνων κατά της Ινδονησίας, στην περίπτωση που η χώρα αυτή δεν θα λάμβανε τα αναγκαία μέτρα ώστε να δοθεί τέρμα στην κατάσταση που προκαλεί ζημία στην κοινοτική βιομηχανία.  Ορισμένες ευρωπαϊκές ενώσεις, από τις οποίες ιδίως η Federation internationale des musiciens, the Publishers Association, η Federation internationale des acteurs καθώς και η Association europeenne de produits de marque, υπέβαλαν τις παρατηρήσεις τους. Όλες αυτές οι ενώσεις δήλωσαν ότι ήταν αλληλέγγυες με τη θέση που έλαβε ο καταγγέλλων.  Η Επιτροπή άρχισε έρευνα συλλέγοντας τις πληροφορίες που έκρινε αναγκαίες για την εξακρίβωση των γεγονότων.  Κατά τη διάρκεια της διαδικασίας, οι ινδονησιακές αρχές ζήτησαν από την Επιτροπή την αναστολή της διαδικασίας εξέτασης.  Για να στηρίξουν το αίτημά τους, οι αρχές της Ινδονησίας προέβαλαν το επιχείρημα ότι το κοινοβούλιο της Ινδονησίας είχε μόλις υιοθετήσει ένα σχέδιο νόμου για την τροποποίηση του νόμου της Ινδονησίας του 1982 για τα δικαιώματα του δημιουργού, ότι οι τροποποιήσεις που έγιναν στο κείμενο του παλαιού νόμου είχαν ως αποτέλεσμα, αφενός, να ενισχύσουν αισθητά την προστασία που εξασφαλίζει η ινδονησιακή νομοθεσία στα έργα των υπηκόων της Ινδονησίας, συμπεριλαμβανομένων και των γραμμένων υποθεμάτων ήχου και, αφετέρου, να επιτρέψουν, μέσω του νέου άρθρου 48, την επέκταση της προστασίας που παρέχεται στα έργα των υπηκόων της Ινδονησίας και στα έργα των υπηκόων τρίτων χωρών, και ότι, τέλος, οι αρχές ήταν διατεθειμένες να αρχίσουν διαβουλεύσεις με την Κοινότητα ώστε να καταλήξουν σε λύση που εξασφαλίζει στα έργα των υπηκόων των κρατών μελών προστασία ίδια με αυτή που παρέχεται στα έργα των υπηκόων της Ινδονησίας.  Μετά από διαβούλευση με τη συμβουλευτική επιτροπή, η Επιτροπή έκρινε ότι ήταν προς το συμφέρον της Κοινότητας να αποδεχθεί αυτό το αίτημα και να αρχίσει διαβουλεύσεις με τις ινδονησιακές αρχές με σκοπό να καταλήξουν σε συμφωνία που θα επιλύει το πρόβλημα που έθιξε η IFPI.  Συνεπώς η Επιτροπή με την απόφαση 87/553/ΕΟΚ (3) ανέστειλε τη διαδικασία εξέτασης μέχρι τις 29 Φεβρουαρίου 1988.  Μετά την αναστολή αυτής της διαδικασίας, έγιναν διαβουλεύσεις με τις ινδονησιακές αρχές κατ' αρχήν στη Τζακάρτα (Ινδονησία) και εν συνεχεία στις Βρυξέλλες (Βέλγιο).  Στο τέλος αυτών των διαβουλεύσεων, η Ινδονησία, αναμένοντας την προσεχή της ένταξη ή προσχώρηση στις διεθνείς συμβάσεις, ανέλαβε τη δέσμευση να εξασφαλίζει στα γραμμένα υποθέματα ήχου των υπηκόων των κρατών μελών της Κοινότητας που εξασφαλίζουν στο έδαφός τους προστασία στα γραμμένα υποθέματα ήχου των υπηκόων της Ινδονησίας, προστασία ίδια με αυτή που παρέχεται στην Ινδονησία στα έργα των υπηκόων της Ινδονησίας.  Μετά από διαβούλευση με τη συμβουλευτική επιτροπή, η Επιτροπή έκρινε ότι αυτό το μέτρο ήταν ικανοποιητικό κατά την έννοια του άρθρου 9 παράγραφος 2 του κανονισμού (ΕΟΚ) αριθ. 2641/84, εφόσον επέτρεπε την εξάλειψη της ζημίας που προέκυψε από τις εμπορικές πρακτικές που εφάρμοζε η Ινδονησία. Κατά συνέπεια, ήταν προς το συμφέρον της Κοινότητας να γίνει αποδεκτό αυτό το μέτρο και να περατωθεί η διαδικασία χωρίς την υιοθέτηση μέτρων άμυνας σε εφαρμογή του άρθρου 10 παράγραφος 3 του εν λόγω κανονισμού.  Ζητήθηκε η γνώμη της ενδιαφερόμενης κοινοτικής βιομηχανίας η οποία συμφώνησε με την περάτωση της διαδικασίας έρευνας,  ΑΠΟΦΑΣΙΖΕΙ:  Άρθρο μόνο  Περατώνεται η διαδικασία εξέτασης σχετικά με την αναπαραγωγή χωρίς άδεια (πειρατεία) γραμμένων υποθεμάτων ήχου στην Ινδονησία.  Βρυξέλλες, 11 Μαΐου 1988.  Για την Επιτροπή  Willy DE CLERCQ  Μέλος της Επιτροπής  (1) ΕΕ αριθ. L 252 της 20. 9. 1984, σ. 1.  (2) ΕΕ αριθ. C 136 της 21. 5. 1987, σ. 3.  (3) ΕΕ αριθ. L 335 της 25. 11. 1987, σ. 22.


Avis juridique important

|

31997D0256

97/256/ΕΚ: Απόφαση του Συμβουλίου της 14ης Απριλίου 1997 με την οποία παρέχεται εγγύηση της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για σχέδια εκτός της Κοινότητας (Κεντρική και Ανατολική Ευρώπη, χώρες της Μεσογείου, Λατινική Αμερική και Ασία, Νότια Αφρική)

Επίσημη Εφημερίδα αριθ. L 102 της 19/04/1997 σ. 0033 - 0035

ΑΠΟΦΑΣΗ ΤΟΥ ΣΥΜΒΟΥΛΙΟΥ της 14ης Απριλίου 1997 με την οποία παρέχεται εγγύηση της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για σχέδια εκτός της Κοινότητας (Κεντρική και Ανατολική Ευρώπη, χώρες της Μεσογείου, Λατινική Αμερική και Ασία, Νότια Αφρική) (97/256/ΕΚ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας, και ιδίως το άρθρο 235,την πρόταση της Επιτροπής (1),τη γνώμη του Ευρωπαϊκού Κοινοβουλίου (2),Εκτιμώντας:(1) ότι το Ευρωπαϊκό Συμβούλιο του Έσεν, στις 9-10 Δεκεμβρίου 1994, καθόρισε την προενταξιακή στρατηγική για τις συνδεδεμένες χώρες της Κεντρικής και Ανατολικής Ευρώπης 7(2) ότι το Ευρωπαϊκό Συμβούλιο των Καννών, στις 26-27 Ιουνίου 1995, συμφώνησε να συμπληρώσει τη δημοσιονομική συνδρομή που χορηγείται στις χώρες της Μεσογείου με αύξηση των δανείων της Ευρωπαϊκής Τράπεζας Επενδύσεων (ΕΤΕπ) για να συμβάλει στη δημιουργία μιας περιοχής ελεύθερου εμπορίου, καθώς και στη συνεργασία Ευρώπης-Μεσογείου 7(3) ότι το Ευρωπαϊκό Συμβούλιο της Μαδρίτης, στις 15-16 Δεκεμβρίου 1995, κάλεσε το Συμβούλιο και την Επιτροπή να θέσουν σε εφαρμογή τη δήλωση για την ευρωμεσογειακή συνεργασία και το πρόγραμμα εργασίας που υιοθετήθηκε στη Διάσκεψη της Βαρκελώνης με τις χώρες της Μεσογείου (Αλγερία, Κύπρος, Αίγυπτος, Ισραήλ, Ιορδανία, Λίβανος, Μάλτα, Μαρόκο, Συρία και Τυνησία, Τουρκία, Υπεριορδανία και Λωρίδα της Γάζας 7 ότι, στην ίδια σύνοδο, το Ευρωπαϊκό Συμβούλιο επανέλαβε τη σημασία του ρόλου της ΕΤΕπ ως μέσου συνεργασίας μεταξύ της Κοινότητας και της Λατινικής Αμερικής και κάλεσε την Τράπεζα να εντείνει τις δραστηριότητές της στην περιοχή 7 ότι το Ευρωπαϊκό Συμβούλιο παρατήρησε επίσης σε σχέση με τη διεύρυνση ότι οι συνεχιζόμενες δραστηριότητες της ΕΤΕπ θα επιτρέψουν μια συνολική αύξηση της βοήθειας για την προετοιμασία της ένταξης 7(4) ότι το Ευρωπαϊκό Συμβούλιο της Φλωρεντίας, στις 21-22 Ιουνίου 1996, υποδέχθηκε ευνοϊκά τα αποτελέσματα της Συνόδου Ασίας-Ευρώπης, που αποτέλεσε σημείο καμπής στις σχέσεις των δύο ηπείρων 7(5) ότι οι χώρες της Κεντρικής και Ανατολικής Ευρώπης (Αλβανία, Βουλγαρία, Τσεχική Δημοκρατία, Εσθονία, Ουγγαρία, Λετονία, Λιθουανία, Πολωνία, Ρουμανία, Σλοβακική Δημοκρατία και Σλοβενία) βρίσκονται στο στάδιο της πραγματοποίησης σημαντικών πολιτικών και κοινωνικών μεταρρυθμίσεων και έχουν αποδυθεί σε μια προσπάθεια θεμελιώδους αναδιάρθρωσης των οικονομιών τους 7(6) ότι η ΕΤΕπ ολοκληρώνει τα τρέχοντα δανειοδοτικά προγράμματα προς τις χώρες της Κεντρικής και Ανατολικής Ευρώπης σύμφωνα με την απόφαση 93/696/ΕΚ (3) καθώς και τα δάνεια που διέπονται από τα τέταρτα πρωτόκολλα και την οριζόντια χρηματοδοτική συνεργασία όσον αφορά τις τρίτες μεσογειακές χώρες, όπως αναφέρεται στον κανονισμό (ΕΟΚ) αριθ. 1763/92 (4) 7(7) ότι η ΕΤΕπ έχει ήδη ολοκληρώσει το τριετές δανειοδοτικό πρόγραμμα στις χώρες της Λατινικής Αμερικής και της Ασίας σύμφωνα με την απόφαση 93/115/ΕΟΚ (5) 7 ότι ένα νέο ενδιάμεσο πρόγραμμα σύμφωνα με την απόφαση 96/723/ΕΚ (6) θα επιτρέψει στην ΕΤΕπ να συνεχίσει τις δανειοδοτικές της δραστηριότητες προς τις χώρες αυτές 7(8) ότι, στις 4 Οκτωβρίου 1994, το Συμβούλιο ενέκρινε συμφωνία συνεργασίας μεταξύ της Κοινότητας και της Δημοκρατίας της Νότιας Αφρικής με σκοπό την προαγωγή μιας αρμονικής, ισόρροπης και αειφόρου κοινωνικής και οικονομικής ανάπτυξης 7 ότι, τον Ιούνιο του 1997, η ΕΤΕπ θα ολοκληρώσει το διετές πρόγραμμα δανείων στη Νότια Αφρική σύμφωνα με την απόφαση 95/207/ΕΚ (7) 7(9) ότι το Συμβούλιο καλεί την ΕΤΕπ να συνεχίσει τις πράξεις της για τη στήριξη των επενδυτικών σχεδίων που πραγματοποιούνται στις χώρες της Κεντρικής και Ανατολικής Ευρώπης, τις χώρες της Μεσογείου, τη Λατινική Αμερική και την Ασία και τη Νότια Αφρική 7(10) ότι ενδείκνυται να γίνουν ορισμένες βελτιώσεις στα προγράμματα των πράξεων αυτών ως προς τη διάρκεια, τα χρησιμοποιούμενα μέσα και τις καλυπτόμενες χώρες 7(11) ότι η εγγύηση που προβλέπεται στην παρούσα απόφαση θα πρέπει να παρέχεται στην ΕΤΕπ 7(12) ότι η εγγύηση αυτή υπόκειται στους όρους που αναφέρονται στον κανονισμό (ΕΚ, Ευρατόμ) αριθ. 2728/94 (8) 7(13) ότι, τον Ιούνιο του 1996, η Επιτροπή, σε συμφωνία με την ΕΤΕπ, υπέβαλε στο Συμβούλιο πρόταση για ένα νέο σύστημα εγγύησης των δανείων της ΕΤΕπ σε τρίτες χώρες 7(14) ότι, στις 2 Δεκεμβρίου 1996, το Συμβούλιο ενέκρινε συμπεράσματα για νέες διευθετήσεις εγγυήσεων όσον αφορά τα δάνεια ΕΤΕπ προς τρίτες χώρες, σύμφωνα με τα οποία: «Ο όγκος των εξωτερικών δανείων θα τηρεί την πειθαρχία των δημοσιονομικών προοπτικών και του κοινοτικού προϋπολογισμού, καθώς και τις εσωτερικές κατευθυντήριες γραμμές της ΕΤΕπ για τα δάνεια προς τρίτες χώρες, λαμβάνοντας υπόψη τα συμπεράσματα των Ευρωπαϊκών Συμβουλίων του Έσεν, των Καννών και της Μαδρίτης. Εγκρίνεται η προσέγγιση ενός γενικού συστήματος εγγυήσεων, ανεξαρτήτως περιοχών και σχεδίων. Γίνεται δεκτό ένα στοιχείο καταμερισμού των κινδύνων όπως προτάθηκε από την Επιτροπή και την ΕΤΕπ. Καλείται λοιπόν η ΕΤΕπ να εξασφαλίζει, όταν είναι εφικτό, για σημαντική αναλογία των δανείων της, επαρκείς εγγυήσεις τρίτων για τους εμπορικούς κινδύνους. Στην περίπτωση αυτή, η εγγύηση από τον προϋπολογισμό θα καλύπτει μόνο τους πολιτικούς κινδύνους που οφείλονται σε μη μεταφορά συναλλάγματος, απαλλοτρίωση, πόλεμο και εμφύλιες αναταραχές. Η ΕΤΕπ καλείται να επιδιώξει 25 % της συνολικής υπό εντολές δανειοδότησής της ως στόχο για τη χρήση εγγυήσεων εκτός κοινοτικού προϋπολογισμού, η οποία θα πρέπει να διευρύνεται στο βαθμό που το επιτρέπει η αγορά με βάση ξεχωριστές εντολές. Η εφαρμογή του στόχου σε ξεχωριστές εντολές θα εξειδικεύεται κατά τη στιγμή της διαπραγμάτευσης των εντολών αυτών.» 7(15) ότι η παρούσα απόφαση θα πρέπει να είναι σύμφωνη με τα προαναφερόμενα συμπεράσματα 7(16) ότι ένα επίπεδο εγγύησης 70 % επαρκεί για την κάλυψη του συνολικού όγκου των νέων δανειοδοτικών εντολών και των λοιπών δανειακών αναγκών κατά τη διάρκεια ισχύος της παρούσας απόφασης 7(17) ότι οι νέες ρυθμίσεις εγγύησης δεν θα επηρεάσουν την εξαίρετη πιστωτική θέση της ΕΤΕπ 7(18) ότι, στις 2 Δεκεμβρίου 1996, το Συμβούλιο συνεπέρανε ότι «τα ποσοστά καταβολών του Ταμείου Εγγύησης θα παραμείνουν στα τρέχοντα επίπεδα μέχρι το 1999» 7 ότι, στις 27 Ιανουαρίου 1997, το Συμβούλιο συνεπέρανε ότι «κάθε πληρωμή στο ταμείο εγγυήσεων δανείων θα βασίζεται στο ποσοστό που απαιτείται κατά το χρόνο πληρωμής, δηλαδή 15 % σήμερα και 14 % το συντομότερο δυνατό» 7(19) ότι η Επιτροπή και η ΕΤΕπ, αναγνωρίζοντας τα αντίστοιχα πεδία ευθύνης τους, θα πρέπει να εξασφαλίσουν τον κατάλληλο συντονισμό μεταξύ των πράξεων της ΕΤΕπ στις επιλέξιμες τρίτες χώρες και της εφαρμογής των άλλων χρηματοδοτικών μέσων της Κοινότητας 7(20) ότι η Επιτροπή και η ΕΤΕπ θα πρέπει να αλληλοδιαβουλεύονται για να εξασφαλίζουν ότι, κατά τον καθορισμό του ρυθμού χρησιμοποίησης των εντολών, θα λαμβάνονται υπόψη οι ετήσιες διακυμάνσεις του ρυθμού με τον οποίο ζητείται από την Κοινότητα να παράσχει στήριξη του ισοζυγίου πληρωμών τρίτων χωρών 7(21) ότι το Συμβούλιο ενέκρινε την παρούσα απόφαση, και ιδίως τα ποσά των εντολών, λαμβάνοντας υπόψη τα συμπεράσματά του της 27ης Ιανουαρίου 1997, σύμφωνα με τα οποία: «Τα κράτη μέλη και η Επιτροπή δηλώνουν ομοφώνως ότι συμφωνούν να δημιουργηθεί ένας προενταξιακός υποστηρικτικός μηχανισμός ουσιαστικού μεγέθους. Καλούν την ΕΤΕπ να προτείνει αργότερα, εντός του έτους, έναν τέτοιο μηχανισμό στο διοικητικό συμβούλιο. Ο μηχανισμός θα αρχίσει να λειτουργεί το ταχύτερο δυνατόν, ενόψει των μελλοντικών προσχωρήσεων. Ο μηχανισμός θα εγκριθεί σύμφωνα με το άρθρο 18 του καταστατικού της ΕΤΕπ και δεν θα τυγχάνει εγγυήσεως από τον κοινοτικό προϋπολογισμό ή από τα κράτη μέλη. Τα δανειοδοτικά πλαίσια της ΕΤΕπ που καλύπτονται από κοινοτική εγγύηση είναι εντός μιας προβλέψεως 1 050 εκατομμυρίων Ecu για μακροοικονομική συνδρομή (MFA), με την παραδοχή ότι 750 εκατομμύρια Ecu απαιτούνται για τα δάνεια της Ευρατόμ. Η μέγιστη πρόβλεψη για MFA θα αυξηθεί σε 1 200 εκατομμύρια Ecu, εάν τα δάνεια της Ευρατόμ κατά την περίοδο εφαρμογής της παρούσας απόφασης δεν υπερβούν τα 600 εκατομμύρια Ecu» 7(22) ότι, για την έκδοση της παρούσας απόφασης, η συνθήκη δεν προβλέπει άλλες εξουσίες εκτός από εκείνες που περιέχονται στο άρθρο 235,ΑΠΟΦΑΣΙΖΕΙ:Άρθρο 1 1. Η Κοινότητα παρέχει συνολική εγγύηση στην Ευρωπαϊκή Τράπεζα Επενδύσεων, στην περίπτωση που η τελευταία δεν εισπράξει τις πληρωμές που αντιστοιχούν σε πιστώσεις τις οποίες έχει αυτή χορηγήσει, σύμφωνα με τα συνήθη κριτήρια για επενδυτικά σχέδια που πραγματοποιούνται στις χώρες της Κεντρικής και Ανατολικής Ευρώπης, στις χώρες της Μεσογείου, στις χώρες της Λατινικής Αμερικής και της Ασίας και στη Νότια Αφρική.Η εγγύηση αυτή περιορίζεται στο 70 % του συνολικού ποσού των χορηγουμένων πιστώσεων, στις οποίες προστίθενται όλα τα σχετικά ποσά. Το ανώτατο όριο των χορηγουμένων πιστώσεων αντιστοιχεί σε ποσό 7 105 εκατομμυρίων Ecu, το οποίο κατανέμεται ως εξής:- χώρες της Κεντρικής και Ανατολικής Ευρώπης: 3 520 εκατομμύρια Ecu,- χώρες της Μεσογείου: 2 310 εκατομμύρια Ecu,- χώρες της Λατινικής Αμερικής και της Ασίας: 900 εκατομμύρια Ecu,- Νότια Αφρική: 375 εκατομμύρια Ecu,και καλύπτει μια τριετή περίοδο, η οποία αρχίζει στις 31 Ιανουαρίου 1997 για τις χώρες της Κεντρικής και Ανατολικής Ευρώπης, τις χώρες της Μεσογείου και τις χώρες της Λατινικής Αμερικής και τις Ασίας, και την 1η Ιουλίου για τη Νότια Αφρική. Αν, στο τέλος της περιόδου αυτής, τα δάνεια που έχει χορηγήσει η ΕΤΕπ δεν έχουν φθάσει το συνολικό ποσό που αναφέρεται ανωτέρω, η περίοδος θα παραταθεί αυτόματα κατά έξι μήνες.2. Οι χώρες που περιλαμβάνονται ανωτέρω είναι:- Κεντρική και Ανατολική Ευρώπη: Αλβανία, Βουλγαρία, Τσεχική Δημοκρατία, Εσθονία, Ουγγαρία, Λετονία, Λιθουανία, Πολωνία, Ρουμανία, Σλοβακική Δημοκρατία και Σλοβενία,- Χώρες της Μεσογείου: Αλγερία, Κύπρος, Αίγυπτος, Ισραήλ, Ιορδανία, Λίβανος, Μάλτα, Μαρόκο, Συρία, Τυνησία, Τουρκία, Υπεριορδανία και Λωρίδα της Γάζας,- Λατινική Αμερική: Αργεντινή, Βολιβία, Βραζιλία, Χιλή, Κολομβία, Κόστα Ρίκα, Ισημερινός, Γουατεμάλα, Ονδούρα, Μεξικό, Νικαράγουα, Παναμάς, Παραγουάη, Περού, Ελ Σαλβαδόρ, Ουρουγουάη και Βενεζουέλα,- Ασία: Μπαγκλαντές, Μπρουνέι, Κίνα, Ινδία, Ινδονησία, Μακάο, Μαλαισία, Μογγολία, Πακιστάν, Φιλιπίνες, Σιγκαπούρη, Σρι Λάνκα, Ταϊλάνδη και Βιετνάμ,- Νότια Αφρική.3. Σύμφωνα με την παρούσα απόφαση, η Ευρωπαϊκή Τράπεζα Επενδύσεων καλείται να καλύπτει τον εμπορικό κίνδυνο, σε ποσοστό 25 % των δανειοδοτήσεών της, από εγγυήσεις εκτός κοινοτικού προϋπολογισμού, που θα πρέπει να διευρύνονται οποτεδήποτε είναι δυνατό και στο βαθμό που το επιτρέπει η αγορά με βάση ξεχωριστές εντολές.Άρθρο 2 Η Επιτροπή ενημερώνει κάθε έξι μήνες το Ευρωπαϊκό Κοινοβούλιο και το Συμβούλιο για την κατάσταση των δανείων που έχουν υπογραφεί και την επιτευχθείσα πρόοδο ως προς τον καταμερισμό κινδύνων σύμφωνα με το άρθρο 1, παράγραφος 3. Προς το σκοπό αυτό, η Τράπεζα διαβιβάζει τακτικά στην Επιτροπή όλα τα απαραίτητα στοιχεία.Άρθρο 3 Η Επιτροπή ενημερώνει το Ευρωπαϊκό Κοινοβούλιο και το Συμβούλιο κάθε χρόνο για τις πράξεις χορήγησης δανείων και συγχρόνως υποβάλει αξιολόγηση της λειτουργίας του συστήματος και του συντονισμού μεταξύ των χρηματοδοτικών οργανισμών που δρουν στην περιοχή αυτή.Άρθρο 4 Το Συμβούλιο πρέπει να αξιολογήσει την εφαρμογή της παρούσας απόφασης βάσει της έκθεσης που θα υποβάλουν τον Ιούνιο του 1998 η Επιτροπή και η Τράπεζα.Άρθρο 5 Οι λεπτομερείς κανόνες για την εφαρμογή της παρούσας απόφασης θα καθορισθούν σε συμφωνία η οποία θα συναφθεί μεταξύ της Επιτροπής και της Τράπεζας.Άρθρο 6 Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.Λουξεμβούργο, 14 Απριλίου 1997.Για το ΣυμβούλιοΟ ΠρόεδροςJ. VAN AARTSEN(1) ΕΕ αριθ. C 13 της 14. 1. 1996, σ. 9(2) ΕΕ αριθ. C 115 της 14. 4. 1997.(3) Απόφαση 93/696/ΕΚ του Συμβουλίου, της 13ης Δεκεμβρίου 1993, για την παροχή της εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για προγράμματα στις χώρες της Κεντρικής και Ανατολικής Ευρώπης (Πολωνία, Ουγγαρία, Τσεχική Δημοκρατία, Σλοβακική Δημοκρατία, Ρουμανία, Βουλγαρία, Εσθονία, Λετονία, Λιθουανία, και Αλβανία) (ΕΕ αριθ. L 321 της 23. 12. 1993, σ. 27).(4) Κανονισμός (ΕΟΚ) αριθ. 1763/92 του Συμβουλίου, της 29ης Ιουνίου 1992, περί της χρηματοδοτικής συνεργασίας όσον αφορά το σύνολο των τρίτων μεσογειακών χωρών (ΕΕ αριθ. L 181 της 1. 7. 1992, σ. 5) 7 κανονισμός όπως τροποποιήθηκε από τον κανονισμό (ΕΚ) αριθ. 1735/94 (ΕΕ αριθ. L 182 της 16. 7. 1994, σ. 6).(5) Απόφαση 93/115/ΕΟΚ του Συμβουλίου, της 15ης Φεβρουαρίου 1993, με την οποία παρέχεται εγγύηση της Κοινότητας στην Ευρωπαϊκή Τράπεζα Επενδύσεων σε περίπτωση ζημιών εκ δανείων που έχουν χορηγηθεί για σχέδια κοινού ενδιαφέροντος σε ορισμένες τρίτες χώρες (ΕΕ αριθ. L 45 της 23. 2. 1993, σ. 27).(6) Απόφαση 96/723/ΕΚ του Συμβουλίου, της 12ης Δεκεμβρίου 1996, με την οποία παρέχεται εγγύηση της Κοινότητας στην Ευρωπαϊκή Τράπεζα Επενδύσεων σε περίπτωση ζημιών εκ δανείων για σχέδια κοινού ενδιαφέροντος στις χώρες της Λατινικής Αμερικής και της Ασίας με τις οποίες η Κοινότητα έχει συνάψει συμφωνίες συνεργασίας (Αργεντινή, Βολιβία, Βραζιλία, Χιλή, Κολομβία, Κόστα Ρίκα, Ισημερινός, Γουατεμάλα, Ονδούρα, Μεξικό, Νικαράγουα, Παναμάς, Παραγουάη, Περού, Ελ Σαλβαδόρ, Ουρουγουάη και Βενεζουέλα 7 Μπαγκλαντές, Μπρουνέι, Κίνα, Ινδία, Ινδονησία, Μακάο, Μαλαισία, Μογγολία, Πακιστάν, Φιλιπίνες, Σιγκαπούρη, Σρι Λάνκα, Ταϊλάνδη και Βιετνάμ) (ΕΕ αριθ. L 329 της 19. 12. 1996, σ. 45).(7) Απόφαση 95/207/ΕΚ του Συμβουλίου, της 1ης Ιουνίου 1995, για την παροχή της εγγύησης της Κοινότητας στην Ευρωπαϊκή Τράπεζα Επενδύσεων σε περίπτωση ζημιών από δάνεια που χορηγούνται για προγράμματα στη Νότια Αφρική (ΕΕ αριθ. L 131 της 15. 6. 1995, σ. 31).(8) Κανονισμός (ΕΚ, Ευρατόμ) αριθ. 2728/94 του Συμβουλίου, της 31ης Οκτωβρίου 1994, περί ιδρύσεως ταμείου εγγύησης για τις εξωτερικές δράσεις (ΕΕ αριθ. L 293 της 12. 11. 1994, σ. 1).


Avis juridique important

|

31987D0281

87/281/ΕΟΚ: Απόφαση του Ευρωπαϊκού Κοινοβουλίου της 7ης Απριλίου 1987 που χορηγεί απαλλαγή στην Επιτροπή για τη δημοσιονομική διαχείριση του τρίτου Ευρωπαϊκού Ταμείου Ανάπτυξης κατά το οικονομικό έτος 1985

Επίσημη Εφημερίδα αριθ. L 137 της 27/05/1987 σ. 0023 - 0023

***** ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ  της 7ης Απριλίου 1987  που χορηγεί απαλλαγή στην Επιτροπή για τη δημοσιονομική διαχείριση του τρίτου Ευρωπαϊκού Ταμείου Ανάπτυξης κατά το οικονομικό έτος 1985  (87/281/ΕΟΚ)  ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,  - Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας,  - Έχοντας υπόψη τις συμβάσεις που υπεγράφησαν στο Yaounde στις 20 Ιουλίου 1963 και στις 29 Ιουλίου 1969,  - Έχοντας υπόψη τους δημοσιονομικούς ισολογισμούς και τους λογαριασμούς διαχείρισης του τρίτου, τέταρτου και πέμπτου Ευρωπαϊκού Ταμείου Ανάπτυξης του οικονομικού έτους 1985 (1),  - Έχοντας υπόψη την έκθεση του Ελεγκτικού Συνεδρίου για το οικονομικό έτος 1985 που συνοδεύεται από τις απαντήσεις των οργάνων (2),  - Υπενθυμίζοντας ότι ο δημοσιονομικός κανονισμός που εφαρμόσθηκε στο τρίτο ΕΤΑ είχε δώσει αρμοδιότητα απαλλαγής στο Συμβούλιο, σύμφωνα με τις τότε ισχύουσες διατάξεις της συνθήκης ΕΟΚ· υπογραμμίζοντας ωστόσο ότι οι εν λόγω διατάξεις της συνθήκης ΕΟΚ τροποποιήθηκαν διαδοχικά από τις συνθήκες του 1970 και του 1975 και ότι αναγωρίσθηκε γενική αρμοδιότητα απαλλαγής στο Κοινοβούλιο· ότι η μη ένταξη του ΕΤΑ στον προϋπολογισμό, που συνιστά παραγνώριση πολλών διατάξεων της συνθήκης, δεν δικαιολογεί περιορισμό της αρμοδιότητας απαλλαγής του Κοινοβουλίου,  - Υπογραμμίζοντας ότι η απόφαση απαλλαγής αφορά εν πρώτοις τα αποτελέσματα της χρήσεως και όχι τα συνεπισωρευμένα αποτελέσματα,  - Έχοντας υπόψη της έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Ανάπτυξης και Συνεργασίας (έγγρ. Α 2-9/87),  1. Χορηγεί απαλλαγή στην Επιτροπή για τη δημοσιονομική διαχείριση του τρίτου Ευρωπαϊκού Ταμείου Ανάπτυξης κατά το οικονομικό έτος 1985 επί τη βάσει των ακόλουθων ποσών:  Πληρωμές: 5 940 034,54 ECU.  2. Εκθέτει τις παρατηρήσεις του στο ψήφισμα που συνοδεύει την παρούσα απόφαση.  3. Αναθέτει στον Πρόεδρό του να διαβιβάσει την παρούσα απόφαση, καθώς και το ψήφισμα που περιέχει τις παρατηρήσεις του, προς την Επιτροπή, το Συμβούλιο, το Ελεγκτικό Συνέδριο, την Ευρωπαϊκή Τράπεζα Επενδύσεων, και να μεριμνήσει για τη δημοσίευσή της στην Επίσημη Εφημερίδα των Ευρωπαϊκών Κοινοτήτων (σειρά L).  Στρασβούργο, 7 Απριλίου 1987.  Ο Πρόεδρος  Sir Henry PLUMB  (1) COM (86) 177 τελικό.  (2) ΕΕ αριθ. C 321 της 15. 12. 1986.


title: 2012/471/ΕΕ: Απόφαση του Συμβουλίου, της 13ης Δεκεμβρίου 2011 , σχετικά με την υπογραφή, εκ μέρους της Ένωσης, της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών

text:
               11.8.2012

               EL

               Επίσημη Εφημερίδα της Ευρωπαϊκής Ένωσης

               L 215/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 13ης Δεκεμβρίου 2011
   σχετικά με την υπογραφή, εκ μέρους της Ένωσης, της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών
   (2012/471/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 82 παράγραφος 1 στοιχείο δ) και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στις 2 Δεκεμβρίου 2010, το Συμβούλιο εξέδωσε απόφαση, μαζί με οδηγίες διαπραγμάτευσης, με την οποία εξουσιοδοτείται η Επιτροπή να αρχίσει διαπραγματεύσεις μεταξύ της Ένωσης και των Ηνωμένων Πολιτειών της Αμερικής για τη διαβίβαση και τη χρήση των φακέλων ονομάτων επιβατών (ΦΟΕ) με στόχο την πρόληψη και την καταπολέμηση της τρομοκρατίας και άλλων σοβαρών μορφών διεθνικού εγκλήματος.

               (2)

               Οι διαπραγματεύσεις ολοκληρώθηκαν επιτυχώς με τη μονογράφηση της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών («συμφωνία»).

               (3)

               Η συμφωνία σέβεται τα θεμελιώδη δικαιώματα και τηρεί τις αρχές που αναγνωρίζονται ιδιαίτερα από τον Χάρτη των Θεμελιωδών Δικαιωμάτων της Ευρωπαϊκής Ένωσης, μεταξύ άλλων το δικαίωμα στην ιδιωτική και οικογενειακή ζωή, που αναγνωρίζεται στο άρθρο 7, το δικαίωμα στην προστασία των δεδομένων προσωπικού χαρακτήρα, που αναγνωρίζεται στο άρθρο 8, και το δικαίωμα πραγματικής προσφυγής και αμερόληπτου δικαστηρίου, που αναγνωρίζεται στο άρθρο 47. Η παρούσα συμφωνία θα πρέπει να εφαρμόζεται σύμφωνα με αυτά τα δικαιώματα και αρχές.

               (4)

               Σύμφωνα με τα άρθρα 1 και 2 του πρωτοκόλλου (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, τα εν λόγω κράτη μέλη δεν συμμετέχουν στην έκδοση της παρούσας απόφασης και δεν δεσμεύονται από αυτήν ούτε υπόκεινται στην εφαρμογή της.

               (5)

               Σύμφωνα με τα άρθρα 1 και 2 του πρωτοκόλλου (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από τη συμφωνία ούτε υπόκειται στην εφαρμογή της.

               (6)

               Η συμφωνία θα πρέπει να υπογραφεί, με την επιφύλαξη της σύναψής της,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Επιτρέπεται, εξ ονόματος της Ένωσης, η υπογραφή της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Ένωσης για τη χρήση και τη διαβίβαση των φακέλων ονομάτων επιβατών (ΦΟΕ) στο Υπουργείο Εσωτερικής Ασφάλειας των Ηνωμένων Πολιτειών, με την επιφύλαξη της σύναψης της εν λόγω συμφωνίας.
   Άρθρο 2
   Ο πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια για την υπογραφή της συμφωνίας εκ μέρους της Ένωσης.
   Άρθρο 3
   Εγκρίνεται η δήλωση της Ένωσης σχετικά με τη συμφωνία σε σχέση με τις υποχρεώσεις της δυνάμει των άρθρων 17 και 23 αυτής.
   Το κείμενο της δήλωσης προσαρτάται στην παρούσα απόφαση.
   Άρθρο 4
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 13 Δεκεμβρίου 2011.

            Για το Συμβούλιο

            Ο Πρόεδρος

         M. CICHOCKI

      ΠΑΡΑΡΤΗΜΑ

         Δήλωση της Ένωσης σχετικά με τη συμφωνία για τη χρήση και τη διαβίβαση των φακέλων ονομάτων επιβατών στο Υπουργείο Εσωτερικής Ασφάλειας των Ηνωμένων Πολιτειών («συμφωνία»), σε σχέση με τις υποχρεώσεις της δυνάμει των άρθρων 17 και 23 αυτής

                     1.

                     Στο πλαίσιο του κοινού μηχανισμού επανεξέτασης και αξιολόγησης που προβλέπεται στο άρθρο 23 της συμφωνίας και με την επιφύλαξη άλλων ζητημάτων που ενδεχομένως τεθούν μέσω αυτού του μηχανισμού, η Ένωση θα ζητήσει, κατά περίπτωση, πληροφορίες από τις Ηνωμένες Πολιτείες σχετικά με την ανταλλαγή πληροφοριών, όσον αφορά τις διαβιβάσεις δεδομένων ΦΟΕ πολιτών και κατοίκων της Ένωσης στις αρχές τρίτων χωρών, όπως ορίζεται στο άρθρο 17 της συμφωνίας·

                     2.

                     Στο πλαίσιο του κοινού μηχανισμού επανεξέτασης και αξιολόγησης που αναφέρεται στο σημείο 1 της παρούσας δήλωσης, η Ένωση θα ζητήσει από τις Ηνωμένες Πολιτείες όλες τις δέουσες πληροφορίες σχετικά με την εφαρμογή των όρων που διέπουν τις εν λόγω διαβιβάσεις, σύμφωνα με το άρθρο 17 της συμφωνίας·

                     3.

                     Η Ένωση, στο πλαίσιο του κοινού μηχανισμού επανεξέτασης και αξιολόγησης που αναφέρεται στο σημείο 1 της παρούσας δήλωσης, θα προσδώσει ιδιαίτερη προσοχή στην τήρηση όλων των διασφαλίσεων για την εφαρμογή του άρθρου 17 παράγραφος 2 της συμφωνίας, ούτως ώστε να κατοχυρώνεται ότι οι τρίτες χώρες που παραλαμβάνουν τέτοια δεδομένα έχουν συμφωνήσει να χορηγούν στα δεδομένα συγκρίσιμη προστασία, από την άποψη της προστασίας της ιδιωτικής ζωής, με αυτήν που χορηγείται στους ΦΟΕ από το ΥΕΑ δυνάμει της συμφωνίας.


title: Απόφαση (ΕΕ) 2017/817 του Συμβουλίου, της 11ης Μαΐου 2017, για τον καθορισμό της θέσης που θα πρέπει να ληφθεί εξ ονόματος της Ευρωπαϊκής Ένωσης εντός του Παγκόσμιου Οργανισμού Εμπορίου σχετικά με τη μεταβολή της συχνότητας του ελέγχου εμπορικών πολιτικών του ΠΟΕ, η οποία προβλέπεται στο παράρτημα 3 παράγραφος Γ στοιχείο ii) της συμφωνίας για τον ΠΟΕ, και την τροποποίηση των διαδικαστικών κανόνων του Οργάνου ελέγχου εμπορικών πολιτικών

text:
               13.5.2017

               EL

               Επίσημη Εφημερίδα της Ευρωπαϊκής Ένωσης

               L 122/71

         ΑΠΌΦΑΣΗ (ΕΕ) 2017/817 ΤΟΥ ΣΥΜΒΟΥΛΊΟΥ
   της 11ης Μαΐου 2017
   για τον καθορισμό της θέσης που θα πρέπει να ληφθεί εξ ονόματος της Ευρωπαϊκής Ένωσης εντός του Παγκόσμιου Οργανισμού Εμπορίου σχετικά με τη μεταβολή της συχνότητας του ελέγχου εμπορικών πολιτικών του ΠΟΕ, η οποία προβλέπεται στο παράρτημα 3 παράγραφος Γ στοιχείο ii) της συμφωνίας για τον ΠΟΕ, και την τροποποίηση των διαδικαστικών κανόνων του Οργάνου ελέγχου εμπορικών πολιτικών
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Στο παράρτημα 3 παράγραφος Γ στοιχείο ii) της συμφωνίας του Μαρακές για την ίδρυση του Παγκόσμιου Οργανισμού Εμπορίου («συμφωνία για τον ΠΟΕ») καθορίζεται η συχνότητα ελέγχου των εμπορικών πολιτικών και πρακτικών των μελών του ΠΟΕ. Η συχνότητα ελέγχου της εμπορικής πολιτικής κάθε μέλους εξαρτάται από το μερίδιο του μέλους αυτού στο διεθνές εμπόριο. Επί του παρόντος, τα τέσσερα μέλη με το μεγαλύτερο μερίδιο ελέγχονται κάθε δύο έτη. Τα επόμενα 16 μέλη, ως προς το μερίδιό τους στο διεθνές εμπόριο, ελέγχονται κάθε τέσσερα έτη, ενώ τα λοιπά μέλη ελέγχονται κάθε έξι έτη.

               (2)

               Η αύξηση των μελών του ΠΟΕ από το 1995 είχε ως αποτέλεσμα να αυξηθούν επίσης και οι έλεγχοι που απαιτούνται για τη συμμόρφωση με το παράρτημα 3 της συμφωνίας για τον ΠΟΕ, όπως και ο φόρτος εργασίας των μελών και της Γραμματείας του ΠΟΕ. Για να διασφαλιστεί η αποτελεσματικότητα του συστήματος ελέγχου, το όργανο ελέγχου εμπορικών πολιτικών (ΟΕΕΠ) του ΠΟΕ προτείνει την επιμήκυνση των υφιστάμενων κύκλων ελέγχου κατά ένα έτος. Ως εκ τούτου, τα μέλη του ΠΟΕ θα ελέγχονται κάθε τρία, πέντε ή επτά έτη, ανάλογα με το μερίδιό τους στο διεθνές εμπόριο.

               (3)

               Σύμφωνα με το άρθρο Χ παράγραφος 8 της συμφωνίας για τον ΠΟΕ, οι αποφάσεις για την έγκριση τροποποιήσεων του παραρτήματος 3 της συμφωνίας για τον ΠΟΕ λαμβάνονται με συναίνεση από την υπουργική Συνδιάσκεψη ή, σύμφωνα με το άρθρο IV παράγραφος 2 της συμφωνίας για τον ΠΟΕ, από το Γενικό Συμβούλιο στα διαστήματα που μεσολαβούν μεταξύ των συνόδων της υπουργικής Συνδιάσκεψης και, αφού γίνουν αποδεκτές, ισχύουν έναντι όλων των μελών του ΠΟΕ.

               (4)

               Για να διασφαλιστεί η αποτελεσματικότητα του συστήματος ελέγχου, το ΟΕΕΠ πρότεινε επίσης την τροποποίηση των διαδικαστικών κανόνων του με σκοπό να συμπεριληφθούν σ' αυτούς μικρές αλλαγές οι οποίες θα διευκολύνουν τη διεξαγωγή των ελέγχων, όπως να δίνεται στο ελεγχόμενο μέλος προθεσμία τεσσάρων εβδομάδων για να απαντήσει σε ερωτήσεις που τίθενται εκ των προτέρων όταν χρησιμοποιεί το εναλλακτικό χρονοδιάγραμμα, αντί τριών όπως ισχύει σήμερα. Άλλες αλλαγές στους διαδικαστικούς κανόνες περιλαμβάνουν, παραδείγματος χάριν, τη δυνατότητα μέλους του ΠΟΕ να παρουσιάσει σημαντικές αλλαγές στην εμπορική πολιτική του σε συνεδρίαση του ΟΕΕΠ η οποία μεσολαβεί μεταξύ δύο ελέγχων εμπορικών πολιτικών, τη δυνατότητα, κατόπιν αιτήματος του μέλους, να είναι η δεύτερη ημέρα του ελέγχου περισσότερο διαδραστική, μέσω συζήτησης ενώπιον πάνελ ομιλητών, ή τη δημοσίευση καταλόγου ομιλητών από τη Γραμματεία του ΠΟΕ, ο οποίος θα αφορά τις παρεμβάσεις των μελών του ΠΟΕ κατά την πρώτη ημέρα του ελέγχου. Το ΟΕΕΠ μπορεί να αποφασίσει να τροποποιήσει τους διαδικαστικούς του κανόνες, σύμφωνα με το άρθρο IV παράγραφος 4 της συμφωνίας για τον ΠΟΕ.

               (5)

               Είναι προς το συμφέρον της Ένωσης να διασφαλίσει την εύρυθμη λειτουργία του μηχανισμού ελέγχου εμπορικών πολιτικών, ούτως ώστε να εξακολουθήσουν οι τακτικοί έλεγχοι όλων των μελών του ΠΟΕ και οι συνεδριάσεις του ΟΕΕΠ να είναι όσο το δυνατόν αποτελεσματικότερες και καλύτερα προετοιμασμένες.

               (6)

               Ως εκ τούτου, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στον ΠΟΕ για την επιμήκυνση των κύκλων ελέγχου των εμπορικών πολιτικών των μελών του ΠΟΕ κατά ένα έτος και την τροποποίηση των διαδικαστικών κανόνων του ΟΕΕΠ με σκοπό να διευκολυνθεί η διεξαγωγή των ελέγχων,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που θα πρέπει να ληφθεί εξ ονόματος της Ένωσης στο Γενικό Συμβούλιο του Παγκόσμιου Οργανισμού Εμπορίου είναι να συναινέσει στην τροποποίηση της παραγράφου Γ στοιχείο ii) του παραρτήματος 3 της συμφωνίας για τον ΠΟΕ, ώστε να επιμηκυνθούν οι κύκλοι ελέγχου των εμπορικών πολιτικών των μελών του ΠΟΕ κατά ένα έτος. Οι κύκλοι ελέγχου που αναφέρονται στο παράρτημα 3 παράγραφος Γ στοιχείο ii) της συμφωνίας για τον ΠΟΕ εξαρτώνται από το μερίδιο των μελών στο διεθνές εμπόριο και είναι σήμερα δύο, τέσσερα ή έξι έτη. Θα αντικατασταθούν από κύκλους διάρκειας τριών, πέντε ή επτά ετών αντίστοιχα.
   Η θέση αυτή θα εκφραστεί από την Επιτροπή στο επικείμενο Γενικό Συμβούλιο.
   Άρθρο 2
   Η θέση που πρέπει να ληφθεί εξ ονόματος της Ένωσης στο πλαίσιο του οργάνου ελέγχου εμπορικών πολιτικών είναι να συναινέσει στην τροποποίηση των διαδικαστικών κανόνων του ΟΕΕΠ, όπως προβλέπεται στο έγγραφο WT/RD/745/745.
   Η θέση αυτή θα εκφραστεί από την Επιτροπή σε μία από τις επόμενες συνεδριάσεις του ΟΕΕΠ.
   Άρθρο 3
   Μετά την έγκρισή της, η τροποποίηση της παραγράφου Γ στοιχείο ii) του παραρτήματος 3 της συμφωνίας για τον ΠΟΕ, όπως κοινοποιείται από τον ΠΟΕ, δημοσιεύεται στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 11 Μαΐου 2017.

            Για το Συμβούλιο

            Ο Πρόεδρος

         C. CARDONA